Engleski klubovi kažnjeni zbog osnivanja Superlige\nŠest engleskih klubova koji su učestvovali u osnivanju Superlige u dogovoru sa Premijer ligom kažnjeni su sa po 22 miliona funti.\nČelsi, Mančester siti, Liverpul, Mančester junajted, Arsenal i Totenhem moraće platiti po 22 miliona funti zbog toga što su osnovali drugo takmičenje, a potpisali su i novi sporazum. Naime ukoliko ponovo odluče da urade nešto slično moraće da plate 25 miliona funti i biće im oduzeto 30 bodova na početku naredne sezone.\nOvi klubovi su prvi zbog pritiska navijača napustili Superligu, samo nekoliko sati nakon osnivanja, dok se Juventus, Real Madrid i Barselona i dalje nisu zvanično napustili to takmičenje.\nPrethodni članakKrejčikova izborila svoje prvo grend slem polufinale\nNaredni članakIgor Jelčić održao pres konferenciju povodom dešavanja u završnici Lige BiH


Danas pitamo: Da li će biti izrađen novi zakon o zaštiti podataka o ličnosti? | Insajder\nDanas pitamo: Da li će biti izrađen novi zakon o zaštiti podataka o ličnosti?\nIzrada zakona o zaštiti podataka o ličnosti u Srbiji traje duže od pet godina. To vreme nije bilo dovoljno da bude napisan primenljiv i kvalitetan zakon, već je urađen nacrt propisa koji, prema mišljenju Evropske komisije, ne zadovoljava evropske standarde. Ministarstvo pravde je pre nekoliko dana u dopisu za Insajder tvrdilo da mišljenje kao zvaničan dokument Evropske komisije o ovom Nacrtu ne postoji, a te navode je demantovalo Ministarstvo za evropske integracije tako što je nevladinoj organizaciji Partneri za demokratske promene Srbija to mišljenje dostavilo.\nMinistarstvo pravde je nedavno tvrdilo i da su EK i Eurodžast dali pozitivno mišljenje na predloženi tekst. Međutim, prema dokumetu dostavljenom iz Ministarstva za evropske integracije po osnovu Zakona o dostupnosti informacijama od javnog značaja, EK navodi da je Nacrt zakona o zaštiti podataka o ličnosti nerazumljiv, „prekomerno komplikovan“, a time i manje transparentan.\nEvropska komisija ukazuje i na to da bi zakon trebalo da bude napisan tako da ne bi bilo neophodno da bude menjan u celosti kada Srbija postane članica Evropske unije i s tim u vezi ukazuje na čijenicu da su u Nacrtu izmešane odredbe dva propisa koje je izradila Evropska unija i kojima bi članice EU trebalo da se rukovode prilikom regulisanja ovih oblasti - Opšte uredbe o zaštiti podataka i Policijske direktive.\n„Bolje je izraditi zakon koji odvaja odredbe koje se odnose na Opštu uredbu o zaštiti podataka i odredbe koje se odnose na Policijsku direktivu, kako bi se kasnije izmene odnosile na posebne celine“, naglašava EK.\nEvropska komisija je istakla i da nerazumljivosti zakona doprinosi veliki broj izuzetaka od opštih pravila navedenih u zakonu.\n„Budući da je zaštita podataka o ličnosti fundamentalno pravo u Evropskoj uniji, posebna pažnja treba da se posveti preciznosti u zakonu koji građanima jemči niz važnih prava. Čini se da to nije slučaj sa postojećim tekstom Nacrta“, upozorila je EK.\nImajući u vidu ove kritike Evropske komisije koje ukazuju na suštinske probleme predloženog teksta, Ministarstvu pravde, čija je radna grupa izradila ovaj Nacrt, uputili smo sledeće pitanje:\nDa li će biti izrađen novi Nacrt zakona o zaštiti podataka o ličnosti?\nBrojne kritike i od Poverenika i civilnog sektora\nPrethodno su kritike na Nacrt zakona uputili i poverenik za zaštitu podataka o ličnosti Rodoljub Šabić, kao i brojne nevladine organizacije, a njihove primedbe se uglavnom poklapaju s ocenama EK.\nKako je Insajder ranije pisao, Nacrt je u nekim delovima, prema oceni stručnjaka, u potpunosti neprimenljiv, dok pojedini članovi ostavljaju prostor za moguće zloupotrebe, a predviđeno je i svojevrsno „disciplinovanje“ Poverenika za zaštitu podataka o ličnosti, kako je ocenio sam Poverenik.\nMinistarstvo pravde je na sve kritike odgovaralo time da se radi o krovnom zakonu, a da se za pojedinačne slučajeve očekuje regulisanje drugim zakonima.\nSa druge strane, Poverenik i deo civilnog sektora ocenjuju da će, ukoliko ovakav tekst zakona bude usvojen, to značiti još jednu propuštenu šansu da se uredi oblast obrade podataka putem video nadzora, spreče moguće zloupotrebe JMBG-a građana i uspostavi efikasnija zaštita podataka u javnom sektoru.\nPoverenik je pre nekoliko dana dostavio i novo mišljenje Ministarstvu pravde o ovom nacrtu, u kojem je, između ostalog, naveo da je Nacrt teško čitati i razumeti jer se naizmenično navode pravila i izuzeci, kao i posebni izuzeci.\nUprkos kritikama na Nacrt, Ministarstvo pravde je ostalo u najvećem delu pri svom, pa je u toku leta objavljen i „usaglašen Nacrt sa komentarima sa komentarima Evropske unije i Eurodžasta“, evropske agencije koja se bavi pravosudnom saradnjom.\nMeđutim, prema oceni organizacije Partneri Srbija, poslednji Nacrt zapravo nije usaglašen s mišljenjem EK.\nI ne samo to – Ministarstvo pravde je tvrdilo da mišljenje EK kao zvaničan dokument ne postoji, već samo kao prepiska između Ministarstva i EK.\nŠabić je ranije ocenio da „činjenica da Ministarstvo pravde već više meseci uskraćuje javnosti Srbije uvid u sadržinu mišljenja koje je od EK dobijeno povodom Nacrta zakona o zaštiti podataka o ličnosti, u gruboj, očiglednoj suprotnosti sa pravima javnosti i građana Srbije“.\nInače, donošenje novog zakona o zaštiti podataka o ličnosti jedan je od uslova u pregovorima Srbije sa Evropskom unijom (EU), u okviru otvaranja poglavlja 23.\nIako se Akcionim planom Vlada Srbije obavezala da će novi zakon biti donet do kraja 2015, i to na osnovu Modela koji je pripremio Poverenik, to se nije desilo. Rokovi su donošenje novog zakona pomerani su nekoliko puta.


Konsultacije sa civilnim društvom Srbije o ciljevima održivog razvoja UN posle 2015. godine - BFPE\nBFPE » Klima, životna sredina i energetska politika » Konsultacije sa civilnim društvom Srbije o ciljevima održivog razvoja UN posle 2015. godine\nKao rezultat prve faze ovog procesa, sprovedene 2013, ljudi u Srbiji su pozvali na razvoj kulture, jačanje duha odgovornosti, tolerancije i društvene kohezije. Kao rezultat ovoga, Srbiju su Ujedinjene nacije odabrale kao jednu od 6 zemalja u svetu u kojima će se odvijati druga faza nacionalnih konsultacija fokusiranih isključivo na kulturu i razvoj. U novom […]\nKonsultacije sa civilnim društvom Srbije o ciljevima održivog razvoja UN posle 2015. godine (8, 16. i 23. oktobar)\nKao rezultat prve faze ovog procesa, sprovedene 2013, ljudi u Srbiji su pozvali na razvoj kulture, jačanje duha odgovornosti, tolerancije i društvene kohezije. Kao rezultat ovoga, Srbiju su Ujedinjene nacije odabrale kao jednu od 6 zemalja u svetu u kojima će se odvijati druga faza nacionalnih konsultacija fokusiranih isključivo na kulturu i razvoj.\nU novom krugu konsultacija, građani Srbije imaju priliku da kažu kako vide ulogu kulture u razvojnim procesima; kao i kako vide odnos kulture sa siromaštvom, obrazovanjem, rodnom jednakošću, održivim gradovima i urbanizacijom, zaštitom životne sredine i klimatskim promenama, te socijalnom uključenošću i pomirenjem.\nKao deo druge faze konsultacija, biće održane tri radionice sa predstavnicima/cama organizacija civilnog društva u Srbiji, i to:\n8. oktobar 2015, Novi Sad – Kultura, rodna ravnopravnost, socijalna inkluzija i pomirenje;\n16. oktobar, Niš – Kultura, smanjenje siromaštva i obrazovanje;\n23. oktobar, Beograd – Kultura, održivi gradovi, urbanizacija i klimatske promene.\nZaključci sa ovih konsultativnih radionica postaće sastavni deo doprinosa Srbije u globalnoj raspravi buduće razvojne agende UN, ali i pomoći u boljem razumevanju mesta i značaja kulture za održivi razvoj Srbije.\nPrevious PostT4G: razmišljanje o upravljanju (Thinking for Governance)\nNext PostRadna grupa "Energetika" Nacionalnog konventa o EU


Tužilaštvo započinje izvođenje dokaza protiv Gucatija i Haradinaja - Medija centar\nSpecijalizovana veća najavila su ranije da će izvođenje dokaza Specijalnog tužilaštva početi danas u 9:30.\nPlanirano je da tužilaštvo pozove tri svedoka, te da će imati dana za saslušanje.\nNa ročištu 7. oktobra, protiv dvojca optuženog za ometanje rada Specijalizovanog tužilaštva i zastrašivanje i odmazdu prema svedocima, Specijalizovani tužilac Džek Smit rekao je da se u predmetu radi o „uslovima koji se iziskuju za nepristranu primenu pravde“ i „onome što je potrebno da bi vladavina zakona postala realnost“.\nSmit je tada kazao da je istina „u temelju pravde“ i da istina zbog koje je potrebno ovo suđenje jeste činjenica da „postoji mala ali moćna grupa ljudi na Kosovu koja ne želi da postoji ovaj Sud i koja će da napravi sve da mu našteti u uzaludnom pokušaju da opravda lažni narativ da nijedan vojnik OVK nije počinio nikakav zločin za vreme rata“.\nIstakao je i da Gucati i Haradinaj pripadaju toj grupi i nipodaštavaju sve one koji sarađuju sa Specijalizovanim većima Kosova i Specijalizovanim tužilaštvom kao „špijune“, „kolaboracioniste“ i „izdajnike“ koji su „izneverili“ svoje sunarodnike.\nSpecijalizovani tužilac je izjavio da nepristrasna primena pravde podrazumeva izgradnju i podsticanje institucija koje mogu da zaštite one koji su u potrazi za pravdom, te da Specijalizovana veća imaju mogućnost da obezbede pravdu za mnoge žrtve na Kosovu.\n“Razlog zbog kojeg Veća imaju tu mogućnost je u tome da predstavljaju bezbedno mesto za svedoke da slobodno govore o krivičnim delima koja su videli, o onima u kojima su sami nastradali, kao i o onima u kojima su nastradali članovi njihovih porodica“, rekao je. „Od najveće važnosti je da Veća predstavljaju mesto gde mogu da to naprave bez straha od represija ili odmazde“.\nNa optuženičkoj klupi nalaze se bivši najviši zvaničnici Udruženja veterana OVK, Hisni Gucati i Nasim Haradinaj, koji se terete za iznošenje u javnosti hiljada stranica tajnih dokumenata Specijalizovanog tužilaštva.\nPred sudijom za prethodni postupak za sada je održano šest statusnih konferencija u slučaju protiv Haradinaja i Gucatija i dva pripremna ročišta.\nKako je potvrđeno na poslednjoj statusnoj konferenciji održanoj 14. jula, a dva dana kasnije, tj. 16. jula su kompletni spisi predmeta prosleđeni pretresnom veću.\nPredsednica Specijalizovanih veća Kosova, Ekatarina Trendafilova, je još 15. jula imenovala Pretresno veće II u slučaju koji se vodi pred ovim sudom u Hagu protiv Haradinaja i Gucatija.\nTročlano veće čine sudije Čarls Smit, Kristof Bart i Ženal Metrau. Rezervni sudija biće Fergal Gajnor.\nNajviši čelnici Udruženja veterana „OVK“, i dalje se nalaze u pritvoru koji im je produžen u više navrata.\nTročlano sudsko veće utvrdilo je da i dalje postoje rizici od bekstva, ometanja postupka i činjenja novih krivičnih dela u slučaju Nasima Haradinaja. Sa druge strane, veće ne smatra da bi se Hisni Gucati dao u beg, ali zaključuje da bi on vršio nova krivična dela i ometao dalji tok postupka.


O nama – LaserLux – Hidroizolacija\nFirma Laser Lux doo osnovana je 1991. godine u sa sedištem u Beogradu. Od 1999. godine osnovna delatnost firme postaje izvođenje hidroizolaterskih radova, izrada industrijskih podova, antikorozivna zaštita limenih krovnih površina.\nKao firma, u potpunosti smo osposobljeni kako kadrovski, tako i tehnički da odgovorimo na sve složene zahteve tržišta za ugradnju i primenu hidroizolacionih materijala i sistema prestižnih svetskih proizvođača.\nTrudimo se da ispratimo sve svetske trendove u oblasti hidroizolacije i koristimo najbolje materijale na tržištu, a pored toga, modernizacija opreme u oblasti hidroizolaterskih radova su redovne aktivnosti koje naša kompanija sprovodi.\nMeđu prvima na ovim prostorima počinjemo sa primenom i ugradnjom poliuretanskih hidroizolacionih materijala, a svi materijali koje koristimo, setifikovani su od ovlašćenih institucija Republike Srbije – IMS (Institut za ispitivanje materijala) i Inženjerskog društva za koroziju Srbije.\nZa ovih dvadeset i više godina uspešnog poslovanja, dobili smo veliki broj zadovoljnih klijenata širom Srbije, Crne Gore, čak smo stigli i do Slovenije. Radove smo izvodili najviše u Beogradu i Novom Sadu, a pored tih gradova, radili smo i u Subotici, Smederevu, Šapcu, Valjevu, Zrenjaninu, Srpskoj Crnji, Crvenki, Titelu…\nZa to vreme, uspešno smo uradili:\nViše od 100.000 m2 temeljne hidroizolacije\nViše od 50.000 m2 hidroizolacije krovova i terasa\nViše od 10.000 m2 industrijskih podova\nViše od 5.000 m2 antikorozivne zaštite\nOsnovni akcenat stavljamo na plasman i ugradnju visoko kvalitetnih materijala kao što su:\nPoliuretanske hidroizolacione tečne membrane – Alchemica, Greece\nVodonepropusni polimerni cementi – Vandex, Germany\nHDPE bentonitne membrane (Dual Seal) – RPM, Belgium\nDihtunzi za statičke i dinamičke dilatacije – Tremco, Ilbruck\nAntikorozivni vodonepropusnih premaza – RPM, Belgium\nU okviru firme Laser Lux doo posluje i ogranak u Novom Sadu, koji se bavi i prodajom kompletnog asortimana iz ponude:\nOsnovni moto naše kompanije je da klijent uvek bude zadovoljan jer je to za nas potvrda kvaliteta, što može potvrditi i naša referenc-lista, gde smo može videti da sa nekim klijentima sarađujemo i više od 10 godina.


Dodik: Srpska protiv članstva u NATO, Turkovićeva ne poštuje politiku Predsjedništva BiH | Banjaluka.net\nDodik: Srpska protiv članstva u NATO, Turkovićeva ne poštuje politiku Predsjedništva BiH\nSrpski član i predsjedavajući Predsjedništva BiH Milorad Dodik izjavio je Srni da je ministar inostranih poslova u Savjetu ministara Bisera Turković neodgovorna prema organima BiH, te da ne poštuje politiku Predsjedništva BiH koje je usvojilo Program reformi u kome se navodi da saradnja sa NATO ne prejudicira članstvo i da će biti potrebno novo odlučivanje.\n“Priča o NATO je postala nepodnošljivo degutantna i to samo pokazuje kako je BiH bezvezna zemlja. Izgleda da u BiH nisu dovoljno jasne poruke nekih zvaničnika iz ovog saveza koji kažu da saradnja BiH u postojećem obliku ne prejudicira članstvo i da će biti potrebna nova odluka o članstvu”, rekao je Dodik i ponovio da je Srpska protiv članstva BiH u NATO.\nOn je podsjetio da je i Savjet ministar promijenio naziv Komisije za integraciju u NATO, a koju su podržavali Mirko Šarović /lider SDS-a/ i ostali, u Komisija za saradnju sa NATO.\n“Sve to govori u prilog činjenici da je jasno definisana politika, i da bilo kakve slobodne interpretacije ne doprinose razumijevanju u BiH. To je vidljivo pogotovo u danima kada se obilježava neopravdano i zločinačko NATO bombardovanje Srbije i zato je za Srpsku neprihvaljtiva bilo kakva priča o integraciji, nemoguća je i trajno daleka”, poručio je Dodik.\n“Republika Srpska je protiv članstva, a iz odluka Narodne skupštine i onih koje zastupamo u zajedničkim institucijama jasno je da ne bi trebalo o tome ništa posebno govoriti. U Federaciji BiH imaju potrebu da stvaraju još više konfuzije u, ionako, raštimanoj zemlji kakva je BiH”, zaključio je Dodik.\nMinistar inostranih poslova u Savjetu ministara Bisera Turković izjavila je da “Ruska Federacija neće diktirati hoće li BiH u NATO” nego da o putu BiH u taj savez odlučuju građani i institucije BiH.\nOznake: Bisera Turković, Milorad Dodik, NATO


Energetska zajednica: Produžavanjem radnog veka termoelektrana se krši ugovor\nEnergetska zajednica: Produžavanjem radnog veka termoelektrana u FBiH se krši ugovor\nFoto: Termoelektrana Kakanj (EPBiH)\nFederacija BiH namerava da održi dva bloka u termoelektranama na ugalj u pogonu nakon isteka vremenskog limita, što je Sekretarijat Energetske zajednice proglasio jasnim kršenjem obaveza.\nSekretarijat Energetske zajednice je saopštio da odluka Federacije Bosne i Hercegovine da produži rad dva bloka u svojim termoelektranama na ugalj do 2028. povećava zabrinutost za životnu sredinu. Treba pomenuti da je ta međunarodna organizacija u februaru već pokrenula postupak protiv BiH zbog premašivanja graničnih vrednosti za ispuštanje zagađujućih materija u vazduh definisanih Nacionalnim planom za smanjenje emisija.\nDom naroda Parlamenta FBiH je 24. marta usvojio zaključak da se za blokove termoelektrana na ugalj Tuzla 4 i Kakanj 5 otkazuje primena opt-aut mehanizma koji proishodi iz Direktive Evropske unije o velikim ložištima. Namera je da se njihov rad produži do 2028. godine. Po mišljenju sekretarijata, takva jednostrana odluka je jasno kršenje obaveza Bosne i Hercegovine po Ugovoru o osnivanju Energetske zajednice.\nTuzla 4, Kakanj 4 pred istekom granice od po 20.000 radnih sati\nDva bloka u termoelektranama Tuzla i Kakanj uključena su 2016. u opt-aut mehanizam na sastanku Ministarskog saveta Energetske zajednice. Ubrzo im ističe limit od po 20.000 radnih sati, kada moraju da se zatvore ili, u teoriji, da se rekonstruišu.\nRad po probijanju zadatog roka negativno utiče na interese svih građana BiH jer zagađenost vazduha izaziva veliku štetu po zdravlje i životnu sredinu, uključujući prerano umiranje od bolesti respiratornog sistema, a takođe dovodi do ekstremno visokih troškova koje mora da snosi celo društvo, naglašavaju u sekretarijatu.\nTermalne elektrane Tuzla i Kakanj posluju u okviru državne Elektroprivrede Bosne i Hercegovine (EPBiH), jednog od tri takva preduzeća u zemlji. Kompanija takođe sprema i kupuje projekte za proizvodnju energije iz obnovljivih izvora.\nBiH krši propise i u projektu izgradnje bloka Tuzla 7\nŠto se tiče plana izgradnje bloka 7 u termoelektrani Tuzla, finansiranog zajmom od kineske izvozno-uvozne Eksim banke, Ministarski savet je prošle godine zaključio da je odlukom Savjeta za državnu pomoć BiH prekršen član 18 Ugovora o osnivanju Energetske zajednice, budući da garancija nije odobrena pod tržišnim uslovima.\nSekretarijat je saopštio da očekuje da ga vlada ove zemlje do 1. jula obavesti o merama preduzetim da se ispravi prekršaj protiv tekovina Energetske zajednice.\nTagovi: Direktiva o velikim ložištima, električna energija, Elektroprivreda BiH, Elektroprivreda Bosne i Hercegovine, Energetska zajednica, EPBiH, JP Elektroprivreda BiH, kvalitet vazduha, NERP, TE Tuzla, ugalj, ukidanje upotrebe uglja, zagađenost vazduha\nPočetna » Vesti » Električna energija » Energetska zajednica: Produžavanjem radnog veka termoelektrana u FBiH se krši ugovor


Promocija konkursa “Mladi su zakon”\nNaslovnica Sjeverni Sandžak Novi Pazar Promocija konkursa “Mladi su zakon”\nNovi Pazar – Resurs centar za Raški okrug i Centar za razvojnu politiku i saradnju promovisali su danas u Novom Pazaru konkurs za finansiranje omladinskih projekata “Mladi su zakon”, čiji je cilj podsticanje aktivizma, volonterizma i humanosti mladih.\nKoordinator projekta za Raški okrug Edis Demić rekao je radiju Sto plus da je ovo dobar način da se mladima predstavi program smjernica za pisanje projekata, ali i da se upoznaju sa neophodnom konkursnom dokumentacijom.\n“Naš cilj je da svi ti mladi ljudi koji se prijave na konkurs nauče da pišu projekte i zato je bitno da se već od sada informišu i počnu sa radom. Mi smo radili info sesije u svim opštinama našeg okruga i ispostavilo se da mladi u Tutinu imaju veoma dobre ideje, a tu su naravno i Novi Pazar, Vrnjačka banja i Raška gdje je također bilo dosta dobrih projekata”, rekao je Demić.\nKonkurs za finansiranje omladinskih projekata podržalo je Ministarstvo omladine i sporta i na njemu mogu učestvovati udruženja mladih i neformalne omladinske grupe sa teritorije Raškog okruga.\nPrijave su počele 18. juna i trajaće do 25. jula, a spisak odobrenih projekata biće poznat 10. avgusta.\nOve godine neophodno je da svaki omladinski projekat bude i humanitarnog karaktera i da se na neki način usmjeri na područja pogođena poplavama.


TRANSPARENTNOST RADA VIJEĆA MINISTARA BIH I PARLAMENTARNE SKUPŠTINE BIH KONTINUIRANO NA ZADOVOLJAVAJUĆEM NIVOU\nTransparentnost rada Vijeća ministara BiH i Parlamentarne skupštine BiH kontinuirano je na zadovoljavajućem nivou, čemu doprinosi redovito ažurirana web stranica PSBiH koja omogućava efikasno informiranje građana o radu ove institucije.\nJedan je to od zaključaka izvještaja Centara civilnih inicijativa (CCI) o radu Vijeća ministara i državnog parlamenta u devet mjeseci ove godine, koji su "ostvarili značajne pomake na putu ulaska BiH u Evropsku uniju".\nU tom cilju poslanici i delegati treba da usvoje, naveo je konsultant CCI-a Ivica Ćavar, program integriranja BiH u EU.\n- U radu državnih parlamentaraca vidan je pad produktivnosti u trećem kvartalu, te su i rezultati oba doma najlošiji u posljednjih šest godina. Od 14 zakona koje je Vijeće ministara utvrdilo u devet mjeseci PSBiH usvojila je dva zakona - istakao je Ćavar, dodajući da je 53 posto planiranih mjera u potpunosti provedeno zacrtanih Akcionim planom Reformske agende.\nRealizaciju strategija ocijenio je pozitivnim, jer je iznad prosjeka prethodnog mandata. Za 18 mjeseci od preuzimanja dužnosti Vijeće ministara utvrdilo je jednak broj strategija koliko ih je odobreno u prethodnom četverogodišnjem mandatu.\nU nastavku rada bit će, kako kaže, neophodno usvojiti i druge važne strategije o razvoju BiH, zapošljavanju i socijalnom uključivanju za perod do 2020. godine.\n- Također, potrebno je usvajanje strateškog okvira za javnu upravu, u kojoj nije zabilježen napredak, a na šta je upozoreno u posljednjem izvještaju Evropske komisije - naglasila je koordinatorica za medije u CCI Ana Lučić.\nS druge strane, kako stoji u Izvještaju, većina na državnom nivou pokazala je da se drugačijim odnosom ipak može doći do rezultata korisnih za sve građane. O tome najbolje svjedoči rad ministarstava vanjske trgovine i ekonomskih odnosa, odbrane, te za ljudska prava i izbjeglice.


Tema: Mlađan Dinkić\nPredsednik Ujedinjenih regiona Srbije Mlađan Dinkić rekao sinoć u Šapcu da status kandidata za članstvo u EU nije garancija za boljitak i sigurnost.\nPredsednik Srpske napredne stranke Tomislav Nikolić pozvao predstavnike stranaka na vlasti da se ne utrkuju u izjavama kako ne žele da sarađuju s njim jer ni SNS ne želi takvu saradnju.\nOd 15. marta probna proizvodnja delova za FIAT\nVicepremijerka Verica Klanović najavila da će 15. marta početi probna proizvodnja delova za novi model FIAT-a u svih sedam fabrika komponenti u Kragujevcu.\nURS i Unija poslodavaca za smanjenje muzičkog dinara\nUjedinjeni regioni Srbije i Unija poslodavaca predložili da naknada autorima i muzičarima, takozvani muzički dinar, bude smanjena na trećinu sadašnjeg iznosa i potpuno ukidanje tog nameta za zanatlije i proizvođače i uvoznike računara i multifunkcionalnih uređaja.\nĐilas i Dinkić saglasni oko formiranja novih opština\nGradonačelnik Beograda Dragan Đilas i predsednik Ujedinjenih regiona Srbije Mlađan Dinkić saglaili se danas da u glavnom gradu treba formirati još opština ali i da treba voditi računa da u tom procesu ne dođe do neumerenog povećanja broja zaposlenih u administraciji.\nMinistar za poljoprivredu i potpredsednik Demokratske stranke Dušan Petrović rekao danas da je Vlada stabilna i da će izbori biti na proleće, kada to zakon i Ustav propisuju.\nProblem je što u Srbiji nemamo premijera\nPremijeru zameram samo jednu stvar - to što nije bio premijer. Najveći problem poslednje vlade je što nije imala premijera, kaže u intervjuu za novi broj NIN-a Mlađan Dinkić, lider URS.\nDinkić: Posle izbora treba menjati politiku i sistem\n13. novembar 2011. | 0\nLider Ujedinjenih regiona Srbije Mlađan Dinkić izjavio da posle narednih izbora neće biti dovoljno samo da se promeni vlada, već da je potrebno da se promene politika i sistem.


UN: „Neopisiva zverstva“ u Severnoj Koreji\nMajkl Kirbi, predsedavajući Komisije za istragu stanja ljudskih prava u Severnoj Koreji\nKomisija UN za istragu poštovanja ljudskih prava u Severnoj Koreji predstavila je izveštaj, zasnovan na svedočanstvima severnokorejskih izbeglica i bivših zatvorenika.\nŠef istražnog tima Saveta za ljudska prava UN-a, Majkl Kirbi, izjavio je da su preživeli u zatvorskim logorima u Severnoj Koreji pretrpeli „neopisiva zverstva“, sugerišući da se radi o široko rasprostranjenoj praksi zlostavljanja.\nKirbi, koji je to izjavio danas u Savetu za ljudska prava u Ženevi, obavio je razgovare sa svedocima u Seulu i Tokiju tokom proteklih nekoliko meseci. On je razgovarao sa severnokorejskim izbeglicama, uključujući i bivše zatvorenike.\nKirbi je preneo svedočenje jednog čoveka o deci koja su preživela tako što su jela pacove i travu. On je takodje govorio o svedočenju žene koja je rekla da je bila očevidac kada je jedna majka bila primorana da udavi sopstvenu bebu.\nKirbi, inače bivši sudija Vrhovnog suda Australije, rekao je panelu UN-a da će njegova istraga pokušati da utvrdi koji severnokorejski funkcioneri i institucije su odgovorni za tu situaciju.\nSeverna Koreja je odbila da saradjuje u istrazi i danas je saopštila da su dokaze falsifikovali oni koji su neprijateljski raspoloženi prema Pjongjangu – uključujući Japan, EU i SAD.\nKirbi je obacio tu kritiku i apelovao na Severnu Koreju da ponudi dokaze u svoju odbranu.


Ponedeljak, 21.06.2021 07:56\n29.05.2021 17:17 Ašković\nJedinstvo iz Paraćina u nastavku prvenstva Srpske lige, Istok, bacili su u zasenak konkurente, uključujući i vodeći dvojac. Bilans od 12 pobede i po tri poraza i nerešenih rezultata su potvrda izrečenog. Čak 13 utakmica su bez poraza i zahvaljujući ofanzivnoj opciji postigli su najviše golova. Ukoliko budu uspešni u sutrašnjem derbiju i u poslednjem kolu protiv gradskog rivala SFS Borca,...\n26.05.2021 19:17 Ašković\nDo pre nekoliko kola vodeći Timok 1919 je u odnosu na najbližeg pratioca Budućnost iz Popovca imao značajnu prednost od sedam bodova. Vremenom se zaliha topila i od takoreći od gotovog napravili veresiju. Dva kola pre kraja Zaječaci imaju bod viška i strepeće do poslednjeg sudijskog zvižduka. Gledajući raspored vidi se da pretedente za najviši plasman očekuju po jedan rival iz gornjeg dela...


Vreme radoznalosti i opreza: Bebin 11. mesec - Magazinčić\nHome/Razno/Vreme radoznalosti i opreza: Bebin 11. mesec\nDa li možete, u ovom trenutku, da se setite kada ste iz porodilišta doneli malo, sićušno stvorenje, koje je više izgledalo kao živa lutka nego kao buduće ljudsko biće? Ako je tako, ne zameramo vam, jer bebe koje su skoro stigle do svog prvog rođendana, imale su veoma brz rast i razvoj.\nŠta sve mogu bebe od 11 meseci\nRoditelji često prate fizičke sposobnosti deteta i po tome pokušavaju da odrede koliko je inteligentna njihova beba. Ovo nije sasvim ispravan stav, jer to kako beba pokreće svoje telo, ipak nije znak intelektualnih sposobnosti. Primera radi, tek kada dete stigne do predškolskog uzrasta, tada ćete moći sa sigurnošću da tvrdite da li je desnoruko ili levoruko.\nKod beba od 11 meseci, posebno je zanimljivo što su jako radoznale ali i oprezne. Kako to zaključujemo? Pre svega, one pokazuju visok stepen privrženosti prema ljudima koji ih neguju – mama, tata, baka, deka, tetka, brat, sestra…, dok su prema ostalim ljudima suzdržane, do te mere da se čak osećaju ugrožene. Zbog ovoga se savetuje da ne primoravate bebu na silu da se oslobodi tog straha, već sve treba da se radi postepeno.\nRadoznalost beba od jedanaest meseci se ogleda i u tome što ih zanima šta se sve to nalazi u vašem domaćinstvu, kao i šta ste novo uneli u taj prostor. Primera radi, ako donesete novu igračku, ona će proći kroz bebinu rigoroznu kontrolu, ali će beba isto tako biti jako zainteresovana zbog čega su grisine baš iste debljine kao i otvor na utičnici, pa će probati to tamo da ubace – zar nije logično da baš tako treba? :)\nKuda ide ta radoznalost?\nŽelimo da vam skrenemo pažnju da bebu sve interesuje, a posebno neke opasne stvarčice, tako da na vreme sve to treba obezbediti na adekvatan način.\nPostoji mišljenje da, u ovom periodu, beba treba polako da prestaje da sisa. Međutim, nemojte to naglo prekidati, sve dok ste vi srećni isto koliko i vaše dete.\nU uzrastu od jedanaest meseci, bebe obožavaju da se igraju na podu. Zbog toga podove održavajte blistavo čistim, a pranje ruku pre svakog jela je navika koja se sada postavlja i ostaje za ceo život. Ono što je korisno da znate, to je da prenos klica pokušate da svedete na minimum. Primera radi, izbegavajte da ljubite bebu u usta, jer se bakterije odraslih razlikuju od bebinih, a takođe, nemojte pušiti u blizini bebice, pošto ona tada biva pod povećanim rizikom od dobijanja astme, infekcije disajnih organa i uha, kao i raznih prehlada.\nDopustite bebi da istražuje\nIpak, najzanimljivije od svega, jeste posmatrati kako beba od 11 meseci znatiželjno istražuje svet. I to i dalje od kućnog praga i samo se povremeno okrene da dobije vaš pogled ohrabrenja. Zatim sigurno nastavlja dalje, ohrabrena, do nove potrebe da taj osećaj sigurnosti dopuni. Pomozite svojoj deci da se osećaju sigurno i bezbedno, i nemojte da mislite da ćete nežnim rečima ili maženjem učiniti svoje dete razmaženim.\nPrihvatite da ste vi glavni oslonac da vaša beba stekne samopouzdanje da istražuje svet oko sebe, i da ćete uvek biti baza kojoj će se vraćati, te pospešujte ove osobine, jer one vode ka izgradnji zdrave ličnosti.


Unija poslodavaca: Održivost biznisa u vlasništvu žena vrlo zabrinjavajuća – Crna Gora Today\nMedojević o Vukšiću : Očajnički pokušaj da obezbijedi podršku Alijanse\nUnija poslodavaca Crne Gore UPCG je danas, kroz učešće njene predstavnice na trinaestom zasijedanju Ženskog parlamenta, po prvi put crnogorskoj javnosti prezentovala jedan dio podataka iz istraživanja koje je sprovela uz podršku Međunarodne organizacije rada, na temu uticaja COVID-19 na poslovanje žena preduzetnica u Crnoj Gori. Online istraživanje je realizovano u periodu oktobar-novembar.\nU saopštenju se navodi podaci do kojih je UPCG došla pokazuju da je održivost biznisa u vlasništvu žena vrlo zabrinjavajuća.\n“Zato UPCG i ovom prilikom ponavlja da zdravstvenu i ekonomsku krizu treba rješavati istovremeno, a nikako odvojeno. Kod ekonomskih mjera podrške posebno je važna brzina njihovog donošenja i sprovođenja, ali i stavljanje fokusa na one koje su COVID-19 kriza i njene posljedice naročito pogodile, što svakako uključuje i žene preduzetnice”, kažu u UPCG.\nNeki od podataka koji govore o stanju ženskog preduzetništva u Crnoj Gori:\n• Istraživanje UPCG je pokazalo da je čak 85 odsto žena preduzetnica, u trećem i četvrtom kvartalu 2020. godine, zabilježilo pad prihoda u odnosu na isti period 2019. godine, dok je 69% žena preduzetnica prijavilo pad produktivnosti u odnosu na 2019. god.\n• 38 odsto žena preduzetnica predviđa potpuni oporavak poslovanja, dok 37 odsto navodi da će morati da sprovedu dodatne mjere smanjenja troškova kako bi omogućili oporavak. Sa druge strane, 16 odsto preduzetnica predviđa privremeno zatvaranje, a sedam odsto trajni prekid poslovanja preduzeća čije su vlasnice.\n• Kad je u pitanju procjena vremena potrebnog za puni oporavak poslovanja, najveći broj ispitanica (43 odsto) je ocijenilo da će im za oporavak nakon završetka krize trebati više od godinu dana, dok je 39 odsto žena preduzetnica navelo da će taj period iznositi od šest mjeseci do godinu dana.\n• Iako 70 odsto ispitanica u istraživanju UPCG navodi da u narednom periodu ne planira nova zapošljavanja, ono što posebno ohrabruje je podatak po kojem čak 83 odsto žena preduzetnica ne planira otpuštanja zaposlenih zbog posljedica krize COVID-19.\n• Što se tiče ekonomskih mjera Vlade iz druge polovine 2020. godine, 37 odsto ispitanica je navelo da su one mogle biti bolje, 34 odsto preduzetnica je ocijenilo da su mjere bile neadekvatne, dok je dva odsto ocijenilo da su mjere podrške Vlade spasile njihove kompanije.\n• Čak 85 odsto žena preduzetnica je navelo da će im trebati dodatne mjere ekonomske podrške kako bi održale poslovanje\n“UPCG očekuje da će rezultati sprovedenog istraživanja biti od značaja Vladi prilikom planiranja daljih mjera i programa podrške oporavku crnogorske privrede – s posebnim naglaskom na žene preduzetnice i njihovo poslovanje”, smatraju u UPCG.\n“UPCG prepoznaje novu Strategiju kao polazni dokument i ključni okvir za sve buduće politike, mjere i aktivnosti koje će biti realizovane s ciljem povećanja broja preduzetnica i intezivnijeg razvoja ženskog preduzetništva u Crnoj Gori. U interesu pružanja podrške takvim očekivanjima, UPCG će i dalje biti snažan partner i aktivan učesnik svih procesa koji ženski biznis i liderstvo, rodnu ravnopravnost i ekonomsko osnaživanje žena stavljaju u prvi plan”, zaključuje se u saopštenju UPCG.


BiH: FIPA ima direktan kontakt sa oko 8.000 potencijalnih investitora širom svijeta - Radio Brčko distrikta BiH\nPočetna/BiH/BiH: FIPA ima direktan kontakt sa oko 8.000 potencijalnih investitora širom svijeta\nBiH: FIPA ima direktan kontakt sa oko 8.000 potencijalnih investitora širom svijeta\nRadio Brčko12.09.2018. - 15:17\nAgencija za promociju stranih investicija /Fipa/ BiH ima direktan kontakt sa oko 8.000 potencijalnih investitora širom svijeta kojima nudi više od 500 pripremljenih projekata na oko 300 investicionih lokacija, izjavio je danas direktor ove agencije Gordan Milinić.\nMilinić je na predstavljanju izvještaja o postinvesticionoj podršci u 2017. godini u Sarajevu istakao da se toj vrsti podrške mora posvetiti veća pažnja.\n“Postinvesticiona podrška je značajna jer investitori koji već rade u BiH mogu da reinvestiraju. Oko 80 odsto stranih investitora se izjasnilo da žele to da urade. Osim što reinvestiraju, oni su značajna podrška za dolazak novih investitora jer se dobar glas daleko čuje. Upravo su ti investitori i pokazatelj da se u BiH može dobro raditi i prepreke uspješno eliminisati”, poručio je Milinić.\nOn je naglasio da u ovom trenutku investicione agencije u svijetu samo 10 odsto sredstava odvajaju za postinvesticionu podršku.\n“Kada postignemo da neko od investitora dođe u Sarajevo na sastanke, već smo dobar dio posla završili”, rekao je direktor Fipe i dodao da nakon toga stupa na snagu podrška Fipe u administrativnim procedurama u BiH, kao i postinvesticiona podrška, a da bi investicije uspjele, potrebna je saradnja svih faktora unutar BiH.\nOn je podsjetio da je ukupno 13,4 milijardi stranih ulaganja u BiH, zaključno sa 31. decembrom 2017. godine i da je taj podatak konstatovala Centralna banka BiH, a prošla godina u potpunosti je zaokružena na 777,7 miliona KM i predstavlja povećanje od 37,9 odsto u odnosu na 2016. godinu.\nNapominjući da je predizborna retorika koja stvara tenzije veliki problem za Fipu, Milinić je rekao da će nakon izbora doći do smirivanja retorike.\nOn je naglasio da često investitorima treba objašnjavati da Republika Srpska nije pod međunarodnim sankcijama.\nPrezentaciju izvještaja o postinvesticionim podrškama Fipe podržala je i Međunarodna finansijska korporacija u saradnji sa Ambasadom Velike Britanije.


VISOKO – Sok od nane, limuna i zove jedinstven je u BiH i opčini svakog ko ga proba, a napitak od ove kombinacije biljaka i voća samo je jedan od sedam proizvedenih u okviru brenda „Sherbetlook“ iz Visokog.\nSve je počelo kada su Jakub i Njera Salkić osnovali poljoprivrednu proizvodnju „Zlatna kap“ prije više od dvije godine u Visokom te započeli preradu voća i povrća.\nU vrijeme kada malo ko odlučuje da obrađuje zemlju, porodica Salkić nije se dvoumila i počeli su raditi na zemlji koju posjeduju što im je bio dobar temelj te su krenuli u preradu voća i proizvodnju sokova.\nSalkić za portal CAPITAL kaže da su u početku, pored sokova pravili i džemove, ajvare, dodatake jelima, ali da su odlučili da samo proizvode sokove jer je to put da obezbijede dovoljne količine za tržište i da se probiju do kupaca.\n„Odlučili smo da poizvodnju preregistrujemo u stari tradicionalni zanat i da dalje nastavimo pod imenom „Sherbetlook“. Razlog za promjenu imena smo vidjeli u tome što postoji puno sličnih naziva našem ranijem brendu „Zlatna kap“, a i htjeli smo da ime više podsjeća na tradiciju jer imamo tradicionalne proizvode, poput soka od ruže i zove“, istakao je Salkić.\nTako „Sherbetlook“ danas proizvodi sedam vrsta sokova od različitih vrsta voća, a iz njihove proizvodnje izlaze i neke od jedinstvenih kombinacija voća i biljaka.\nPored sokova od kupine, maline, višnje, jabuke, ova visočka porodica proizvodi i sokove u kojima su spojili nanu, limun i zovu, nanu i limun, a uvode i sok od ruže koji do sada nisu imali u ponudi.\nSok od nane, limuna i zove je i njihov najtraženiji proizvod koji, kako ističe Salkić, opčini svakog ko ga proba. Ovaj sok je i jedinstven u BiH jer niko drugi ne proizvodi sok od ove kombinacije biljaka i voća.\n„Nedavno smo nabavili jednu manju plantažu ruže koja se koristi za sokove, kreme i drugu proizvodnju, zasadili smo oko 300 sadnica, te bi u junu ili početkom jula trebali da imamo prve plodove kada će početi proizvodnja soka“, kaže Salkić.\n„Sada ćemo moći da proizvedemo dovoljne količine. Do sada smo godišnje imali malu proizvodnju, oko 5.000 litara godišnje, dok sada računamo da ćemo preći 10.000, a vrlo izvjesno dostići i 15.000 litara proizvedenog soka godišnje“, ističe Salkić.\nProblem im je što nemaju hladnjaču, što ih na neki način ograničava, ali njenu nabavku još ne planiraju. Za to će se kažu pobrinuti nakon što dobiju neophodne sertifikate o kvalitetu koji će im omogućiti da imaju stabilnije tržište.\n„Sherbetlook“ zapošljava tri radnika i većinu posla, od sadnje, preko berbe, prerade pa do gotovog proizvoda obavljaju sami. Dio sirovina poput kupine otkupljuju od mreže dobavljača sa kojima sarađuju duže vrijeme.\nŠto se tiče plasiranja na tržište, sokovi „Sherletlook“ imaju obezbijeđeno mjesto na policama jednog od najvećih sarajevskih trgovačkih lanaca „Hoše komerc“.\n„U razgovorima smo i sa drugima prodajnim subjektima, planiramo sokove ponuditi i restoranima i kafićima jer imamo pakovanja prikladna za njih“, kazao je Salkić.\nO izvozu ne mogu još da razmišljaju dok ne ispune standarde proizvodnje i kvaliteta, odnosno dok ne ispoštuju stroge uslove i u skladu s njima obezbijede proizvodni pogon.\n„Sa administracijom bude nedoumica, uplate koje vršimo ne budu odmah evidentirane, potkradu se greške, moglo bi sve biti brže i jednostavnije i da administracija počne proizvođače da gleda kao one koji im donose pare, a ne kao opterećenje“, zaključio je Salkić.\nPoslovni portal CAPITAL.ba će u narednom periodu objaviti niz priča o kompanijama u BiH koje su uspjele na domaćem ili stranom tržištu bez političkih veza ili dobijanjem unosnih poslova od države i vlasti. Pozitivnim primjerima poslovanje želimo ohrabriti i podstaknuti mlade i inovativne ljude da se počnu baviti privatnim preduzetništvom, te pokazati da je moguće biti uspješan bez politike i javnih budžeta. Projekat “Svijetla strana BiH” se realizuju uz pomoć granta ambasade SAD u BiH\nTagovi: bihizborjakubi njera salkićsherbetlooksokovivaznovisokozlatka kap


Almir Klica nova nada crno bijelih iz Eša • Radio Puls Luxembourg\nHome Sport Almir Klica nova nada crno bijelih iz Eša\nTalentovani napadač Almir Klica koji je formiran u omladinskoj školi FK Ibar iz Rožaja u Crnoj Gori, dolazi u Luksemburg 2015 godine.\nOvaj dvadesetrogodišnjak će dvije prve sezone igrati za F91 Dudelange da bi se nakon toga vratio svom crno-bijelom dresu. Naime, FK Ibar Rožaje igra u crno-bijeloj opremi, bas kao i Jeunesse Esch za koji će Almir u početku potpisati ugovor na šestomjesečnu pozajmicu. Međutim, dalji razvoj situacije, dobre igre u dresu Ženesa i prevelika konkurencija u Dudelanžu, dovešće i do potpisivanja novog ugovora u sezoni 2019/2020, kojim će Klica postati i zvanično član crno-bijelih.\nGlavne osobine koje krase ovog fudbalera jesu snaga, brzina, tehnika i snažan šut. Pored svega toga treba navesti i dobar osećaj za gol što je glavni pokatatelj da će ovaj mladi igrač vrijemenom prerasti u rasnog napadača visoke klase. Dobre igre u Dudelanžu a nakon toga i u Ženesu, za ovog borbenog momka bile su najbolja preporuka selektoru reprezentacije Crne Gore.\nAlmir Klica je neposredno prije početka pandemije Corona virusa dobio poziv od reprezentacije Crne Gore i bio je u kontaktu sa čelnicima fudbalskog Saveza. Medjutim, nesportska sezona i česte pauze u BGL Ligi malo su usporile njegov reprezentativni put. Uprkos svemu, korpulentni Klica je i dalje odlučan i veruje u to da će jednog dana obući dres ” sokolova” čime će ostvariti svoj najveći san.\nPrevious articleLuksemburg izgubio od Portugala 1:3\nNext articleOd sutra Luxair leti iz Luksemburga za Podgoricu dva puta nedeljno


O čuvarima internet identiteta na DIDS 2018 - Internet ogledalo\nYou are at:Home»Konferencije»O čuvarima internet identiteta na DIDS 2018\nBy Zoran Kovacevic on\t 9.2.2018 Konferencije\nU godini kada .RS domen slavi svoj 10. rođendan, po deveti put se održava najposećenija godišnja konferencija o Internetu u Srbiji – DIDS 2018. Organizuje je Fondacija „Registar nacionalnog internet domena Srbije“ (RNIDS), 6. i 7. marta, u Hotelu „Metropol Palace“ u Beogradu. Slogan Dana internet domena Srbije ove godine glasi „Čuvari internet identiteta“.\nPrvi blok DIDS-a pod nazivom „Sajber ličnost“ posvećen je evropski, a i globalno, aktuelnoj temi GDPR – Opšta uredba o zaštiti podataka o ličnosti, koja krajem maja stupa na snagu u EU i utiče i na poslovanje pojedinih poslovnih subjekata u Srbiji. O njoj, a i o drugim aspektima privatnosti na Internetu, moderator Vladimir Radunović razgovaraće sa učesnicima panel diskusije.\nTomas Rikert (Thomas Rickert), predsedavajući Foruma za nazive i brojeve u Udruženju internet industrije „eco“, je advokat iz Nemačke, koji će da održi i uvodno predavanje u temu. U diskusiji će se pridružiti Kormak Kalanan(Cormac Callanan), direktor „Aconite Internet Solutions“\niz Irske, i Nevena Ružić, pomoćnik generalnog sekretara pri Povereniku za informacije od javnog značaja i zaštitu podataka o ličnosti.\nDrugi blok nosi naziv „Digitalno nasleđe“ i bavi se digitalizacijom u kulturi i nauci, a moderator je dr Tamara Vučenović.\nPre panel diskusije, uvodno predavanje održaće Matjaž Filo, rukovodilac Sektora za IT na Fakultetu društvenih nauka u Ljubljani. U diskusiji učestvuju i dr Adam Sofronijević, zamenik direktora Univerzitetske biblioteke „Svetozar Marković“ u Beogradu, i Nikola Božić, programski direktor Istraživačke stanice Petnica.\nTreći blok, nazvan „Onlajn poslovanje“, moderira Radomir Lale Marković, koji je ujedno i voditelj cele Konferencije. Na početku bloka Milovan i Branka Matijević, iz kompanije „Mineco Computers“, predstaviće rezultate istraživanja „Indeks digitalne vitalnosti malih, mikro i srednjih preduzeća u Srbiji 2017“, koje je po prvi put urađeno u Srbiji.\nU okviru DIDS 2018, 7. marta, biće održan Regionalni TLD forum – stručni skup za predstavnike nacionalnih internet registara iz regiona.\nZatim ćemo vam predstaviti domaće firme koje u svom poslovanju uspešno koriste sve prednosti internet tehnologija na nacionalnim internet domenima: vivatravel.rs, garden.rs, archiplay.rs, iskonmode.rs, studiomaruska.rs i teglas.rs.\nDIDS je, kao i do sada, besplatan za sve posetioce, uz obaveznu registraciju zbog ograničenog broja mesta. Registracija posetilaca počinje krajem februara, preko sajta na adresama dids.rs i дидс.срб.\nNa ovogodišnjem INAT samitu aktuelne teme iz IT industrije uz priče iz oblasti psihologije uspeha\nJubilarna 20. konferencija Sinergija


EU: U utorak otvaranje poglavlja 5 i 25, Hrvatska blokira 26\nEvropska unija i Srbija će sutra na Međuvladinoj konferenciji otvoriti poglavlja 5 i 25 o javnim nabavkama i nauci, a Hrvatska i dalje blokira poglavlje 26 o obrazovanju i kulturi insistirajući na dosadašnjim zahtevima da se u pregovore ubaci i pitanja vezana za hrvatsku manjinu u Srbiju i povratka kulturnih dobara.\nTo su agenciji Beta rekli izvori u Savetu ministara EU u Briselu koji su naveli da slovačko predsedništvo Unije još razmatra mogućnost da zatraži takozvani "pismeni postupak" izjašnjavanja članice EU o saglasnosti za otvaranje i poglavlja 26 o obrazovanju i kulturi uz neznatne dopune.\nIzvori u Briselu kažu da je ipak mala verovatnoća da bi taj pismen postupak mogao biti pokrenut i navode da se za poglavlje pet o javnim nabavkama i 25 o nauci i istraživanju očekuje sigurno na otvaranje na sastanku predstavnika Srbije i EU sutra popodne u Briselu.\nEvropska komisija i sve zemlje čalanice EU nisu sklone da prihvate hrvatske zahteve vezane za poglavlje 26 o kulturi i obrazovanju jer smatraju da to nije predmet poglavlja i pregovora o članstvu, već da treba da se rašavaju na bilateralnom nivou.\nRanije danas premijer Srbije Alaksandar Vučić je poručio da da će napustiti Brisel i da sutra neće prisustvovati Međuvladinoj konferenciji, ukoliko Hrvatska ne povuče blokadu.\nMinistar spoljnih poslova Srbije Ivica Dačić izrazio je danas žaljenje zbog odluke Hrvatske da blokira otvaranje poglavlja 26 (o obrazovanju i nauci) u pregovorima EU i Srbije, dodajući da je to neprincipijalna odluka ;koja nema veze sa zahtevima Zagreba.


M. D. 16. jula 2015. 16:10\nPonašanje nemačke kancelarke Angele Merkel prema uplakanoj palestinskoj devojčici koja se sa porodicom nalazi pred proterivanjem u svoju domovinu izazvalo je na društvenim mrežama različite komentare, ali i kritike da je najmoćnija žena sveta distancirano reagovala, prenose danas nemački mediji.\n„Tako se čovek, ipak, ne može odnositi prema devojčici“, rekla je jedna učiteljica koja je pratila emisiju u susednoj prostoriji modernog školskog centra u Rostoku, odakle se direktno prenosio razgovor Merkelove sa mladim do 17 godina o politici Evropske unije prema izbeglicama, navode nemački mediji.\nU razgovoru sa devojčicom Merkelova je birala i tražila reči.\n„Ponekad je to teško, politika… i ti si jedan veoma simpatičan čovek, ali ti, takođe, znaš da u palestinskim izbegličkim logorima ima još hiljade i hiljade ljudi. Ako bi mi sada rekli svi možete doći… to mi ne bi mogli i da izvedemo… ima i onih koji moraju da se vrate…“, rekla je Merkelova, a devojčica je počela da plače.\nOnda je Merkelova pošla ka njoj i pomazila je.\nTo je emocionalni vrhunac emisije, prenose mediji, navodeći da je Merkelova devojčici takođe stavila i do znanja da ona za nju ništa više ne može učiniti.


Istakao je da se uz tablet i laptop računare dobija besplatan internet i mogućnost pristupa digitalnim udžbenicima, što je, kaže, nov način praćenja nastave.\n- Svi učenici od trećeg do šestog razreda u Beogradu dobijaju tablete, bez obzira na to da li roditelji imaju materijalna sredstva da ih kupe ili ne - naglasio je Vesić.\nOn je istakao da u Mladenovcu ima 1.000 roditelja čija deca idu u prvi ili drugi razred i pozvao ih da se prijave na konkurs Fondacije za mlade talente Grada za subvencionisanje kupovine četiri udžbenika za decu koja pohađaju te razrede, a čija je cena, u zavisnosti od izdavača, oko 6.000 dinara.\n- Da bi dobili ta sredstva potrebno je da roditelji uzmu potvrdu u školi da im dete pohađa prvi ili drugi razred, pošalju očitanu ličnu kartu i kopiju platne kartice sa brojem žiro računa - kaže on i dodaje da su prijave otvorene do 30.septembra.\n- Tableti su namenjeni za učenje i time ćemo poboljšati kvalitet nastave, a deca Mladenovca će dobiti mogućnost da lakše savladaju digitalnu nastavu - rekao je Glišić.\nDirektorka OŠ "Živomir Savković" u Kovačevcu Milijana Krstić rekla je da će zahvaljujući projektu Grada sva deca imati jednake uslove za praćenje digitalnih sadržaja i nastave na daljinu.\nGoran Vesić Mladenovac Kovačevac tableti OŠ Živomir Savković


Bez potvrde Vučićevog dolaska u Milanovac – GMinfo\nfoto: arhiva,printskrin, Vučić u Milanovcu, jun 2017.\nNakon što su predsednik opštine Dejan Kovačević i odbornik milanovačkog parlamenta Dragan Đorđević govorili na prethodnoj sednici skupštine o eventualnom dolasku predsednika Srbije Aleksandra Vučića na otvaranje renovirane osnovne škole „Momčilo Nastasijević“, prvobitno zakazanog za sutra, zvaničnu potvrdu o poseti još nismo dobili.\nKancelarija za medije predsednika Republike do danas popodne nije odgovorila na naš upit o ovom događaju. Na njihovoj oficijelnoj internet stranici za najave Vučićevih aktivnosti takođe nema informacija o poseti Milanovcu. Ni iz lokalne samouprave nismo dobili poziv, a kako GMInfo nezvanično saznaje, ni Policijska uprava nema obaveštenje o tome.\nNaš portal je 11. februara preneo informaciju predsednika opštine upućenu odbornicima da će Aleksandar Vučić doći na otvaranje renovirane škole ukoliko ga ne spreče važniji državni poslovi, te da mu je poziv svakako upućen, dok je odbornik Đorđević bio uvereniji da će do posete doći. (Taj članak pročitajte OVDE) Poseta je simbolično trebalo da se poklopi i sa početkom drugog polugodišta, ali je kasnije doneta odluka o pomeranju nastavka školske godine za 24. februar.\nPranjanska razglednica – Sonja


Aleksić tražio da se podigne spomenik Pavlu Đurišiću - indeksonline.me\nHome Politika Aleksić tražio da se podigne spomenik Pavlu Đurišiću\nAleksić tražio da se podigne spomenik Pavlu Đurišiću\nBivši poslanik Demokratskog fronta Budimir Aleksić, koga je ta politička grupacija predložila za ambasadora Crne Gore u Bosni i Hercegovini, sljedbenik je Ravnogorskog pokreta, kvislinškog pokreta u Drugom svjetskom ratu, piše Pobjeda.\nAleksića je Ministarstvo vanjskih poslova Đorđa Radulovića predložilo za našeg diplomatsko-konzularnog predstavnika u Sarajevu, kao rješenje Demokratskog fronta, ali je to imenovanje predsjednik Milo Đukanović odbio da potpiše.\nTo je u emisiji “Argumenti“ na RTCG saopštio jedan od lidera DF-a Milan Knežević, navodeći kao razlog činjenicu da je “Aleksić bio protiv crnogorske nezavisnosti“.\nAleksić ima bogato političko iskustvo i trenutno je na poziciji člana Upravnog odbora Univerziteta Crne Gore, kao i na čelu Upravnog odbora Instituta za srpsku kulturu iz Nikšića. Dugogodišnji je član Političkog savjeta Nove srpske demokratije.\nAleksić je u svojstvu poslanika DF-a 5. novembra 2019. godine pozvao tadašnjeg predsjednika Opštine Berane Dragoslava Šćekića da u tom gradu podigne spomenik četničkom vojvodi Pavlu Đurišiću koji je odgovoran za smrt preko 15 hiljada Muslimana u Drugom svjetskom ratu, od toga skoro 12 hiljada na teritoriji današnje Bosne i Hercegovine.\nOn je tokom sjednice parlamenta kazao da “postoje sponzori koji bi podržali takvu inicijativu”.\nImajući u vidu pozitivan stav Aleksića prema četničkom vojvodi odgovornom za ratni zločin prema većinskom narodu u Bosni i Hercegovini u Drugom svjetskom ratu, potencijalno imenovanje Aleksića na mjesto ambasadora bi značilo prst u oku i provokaciju prema zvaničnom Sarajevu.


Vaskršnji bazar | VAmedia - info portal Vaskršnji bazar\n18/04/2022 18/04/2022 1 коментар на Vaskršnji bazar\nTuristička organizacija Valjevo i grad Valjevo pozivaju sve zainteresovane pojedince, ustanove i udruženja, da kao izlagači, učestvuju na Vaskršnjem bazaru u Valjevu, koji će biti održan na Gradskom trgu u periodu od 21. aprila do 24. aprila 2022. godine. Radno vreme bazara, tokom dana, biće od 10 do 22 časa.\nTo je prilika za različita udruženja, zanatske i umetničke radionice i pojedince da prodaju svoje radove – nakit, ručno rađene predmete, za vreme vaskršnjih praznika, a posetioci da nabave lepe poklone . Pravo učešća na Bazaru imaju pravna i fizička lica koja sama proizvode i izrađuju svoje proizvode, a koji se uklapaju u duh ove manifestacije.\nSvi zainteresovani mogu se prijaviti do 19. aprila 2022.godine u Turističku organizaciju Valjevo, Prote Mateje 1/1, 14000 Valjevo.\nZa više informacija vezanih za samu organizaciju ovog događaja, kao i o mogućnostima za učešće, mozete kontaktirati Silvanu Birčanin, tel: 014/221-138, mejl: tov.marketing@mts.rs.\n1 comment on “Vaskršnji bazar”\nRadnik 18/04/2022 at 09:47\nDa li umete jednom to mesto osvetiliti kako treba. A ne da prodavci i posetioci bauljaju u marku?


Zakon o klimatskim promenama biće najvažniji zakon koji će Narodna skupština Republike Srbije usvojiti, izjavio je ministar zaštite životne sredine Goran Trivan i poručio da neće biti "savijanja kičme" kad je reč o zaštiti životne sredine.\n"Možda može drugačije, ali bez mene", rekao je na Regulatornoj konferenciji Nedelje energije 2018 "Energetika i klimatske promene" Trivan, koji očekuje da će Nacrt zakona o klimatskim promenama parlament usvojiti do kraja 2018. godine.\n"Suprotstavljate se stvarima koje ne valjaju i lična sudbina i položaj ne mogu imati veći značaj od toga koliko volim svoju zemlju", rekao je Trivan i upitao šta je važnije od kiseonika koji udišemo.\nUpozorio je da će naš region biti jedan od najpogođenijih, te da klimatske promene nose sa sobom poplave, ogromne količine padavina koje se ne mogu predvideti i suše koje nisu karakteristične za naše podneblje.\n"Neće biti lako, posebno oblasti energetike", rekao je Trivan i ponovio da je EPS najveći zagađivač sa kojim je stalno na "ratnoj nozi", ali i istovremeno kompanija koja najviše ulaže u zaštitu životne sredine.\nPotpredsednik parlamenta Vladimir Marinković je na konferenciji koju je organizovao Centralno-evropski forum za razvoj (CEDEF), rekao da iz dana u dan shvatamo koliko je važna borba protiv klimatskih promena, te da su i u tom aspektu važne evropske integracije.\n"Potrebna nam je otvorena rasprava i pozitivna i konstruktivna kritika kako bi svih 250 poslanika shvatili da je zakon o klimatskim promenama možda jedan od najvažnijih", kaže Marinković.\nDržavni sekretar u Ministarstvu rudarstva i energetike Zoran Predić rekao je da ne postoji energetski sistem koji je potpuno "čist" i da je zato važno u većoj meri koristiti energente sa manjim uticajem na životnu sredinu i povećati energetsku efikasnost i energetsku sigurnost.\nKaže da EPS jeste najveći zagađivač, ali i partner u zaštiti životne sredine u koju je uložio i uložiće stotine miliona evra.\nPredić smatra da je potreban zajednički rad svih u društvu na podizanju svesti građana o potrebi zaštite životne sredine, te da nisu potrebni milioni evra za zamenu sijalice štedljivom sijalicom, štednju električne energije, isključivanje motora automobila dok se čeka na semaforu, zamenu stolarije...


Selektor juniorske vaterpolo reprezentacija Srbije Dejan Stanojević izjavio je da je ponosan na momke koji su u grčkom gradu Volosu osvojili titulu prvaka sveta.\nSrbija je u finalnoj utakmici šampionata pobedila Španiju sa 9:6 (2:0, 2:2, 3:3, 2:1), a golove su postigli Dedović i Šaponjić po 3, Vuksanović 2 i Matović.\n"Ponosan sam što sam vodio ove momke, bili su sjajni. Najvažnije je što smo sve vreme disali kao jedan i u trenucima kada nije išlo. Ne treba da se zaboravi da je polovina ekipe bila na Univerzijadi u Šenženu i bez odmora je stigla u Volos", rekao je Stanojević.\nOn je naveo da je tokom takmičenja bilo i grešaka, ali je naglasio da ovaj sastav može mnogo da uradi.\n"Ovoga puta želja i motiv su bili presudni. Protiv Španije u finalu malo smo komplikovali u poslednjoj četvrtini, ali se sve dobro završilo", zaključio je Stanojević.\nZlatnim momcima na licu mesta čestitali su savezni selektor Dejan Udovičić i generalni sekretar Marko Stefanović, a telefonski je to učinio i predsednik Vaterpolo saveza Srbije Velibor Sovrović.\nSrpski vaterpolo je na reprezentativnoj sceni ove godine već osvojio srebro na prvenstvu sveta u Šangaju, zlato u Svetskoj ligi i na Univerzijadi u Šenženu, a sada i tron u Volosu.\nBoje nacionalnog tima na šampionatu u Grčkoj branili su Dimitrije Rističević, Strahinja Rašović, Dušan Mandić, Srđan Vuksanović, Miloš Miličić, Nikola Eškert, Nikola Dedović, Nemanja Matković, Nemanja Ubović, Aleksa Šaponjić, Mihajlo Milićević i Vojislav Mitrović.\nSelektoru Stanojeviću pomagali su Dragan Strugar, Miloš Chirić, lekar Vladimir Harhai i vođa puta Goran Čanković.\nČuvar mreže srpskog državnog tima Rističević proglašen je za najboljeg golmana šampionata, na kojem je bronzanu medalju osvojila Australija savladavši domaćina Grčku sa 7:5 (0:1, 3:1, 2:3, 2:0).\nZlatni srpski vaterpolisti treba da doputuju u Beograd u toku dana.


Na Sremskoj Rači krijumčareni delovi za specijalnu verziju Poršea - Sirmiuminfo\nNa Sremskoj Rači krijumčareni delovi za specijalnu verziju Poršea\nSREMSKA RAČA – Carinici su na izlazu prelaza Sremska Rača osujetili pokušaj krijumčarenja 40 delova karoserije za specijalnu verziju Poršea Panamera 971”Mansory”, skrivenih u tovaru prijavljene robe.\nNeobičan slučaj krijumčarenja otkriven je kada je na izlaznu stranu prelaza pristigao kamion bosansko-hercegovačkih registarskih oznaka kojim je upravljao 21-godišnji državljanin BiH.\nMladi vozač, kome je ovo bila prva vožnja za prevozničku firmu iz BiH, predao je dokumentaciju za tovar i na pitanje carinika rekao da prevozi zbirnu pošiljku koju je preuzeo u Beogradu i Sremskoj Mitrovici.\nPregledom dokumentacije videlo se da kamion prevozi više vrsta regularno prijavljene robe (kožne đonove, komponente za pekarsku industriju, mašinu za obradu podataka itd.).\nMeđutim, kada su carinici odlučili da pogledaju tovarni prostor, odmah su primetili nove automobilske gume sa felnama poznatih obeležja kojih nije bilo u dokumentaciji.\nZbog toga je kamion sproveden do carinske ispostave Sremska Mitrovica radi detaljne kontrole, gde je potvrđeno da se u kartonskim i drvenim kutijama u tovaru nalazi mnoštvo neprijavljene robe za koju nije postajala nikakva prateća dokumentacija.\nPregledom je utvrđeno da se u tovaru nalazi ceo komplet novih guma i felni za Mercedes G klase. Reč je o gumama marke ”Continetal”, ali i felnama marke ”Brabus” čija cena po komadu, ukoliko je reč o originalu, dostiže iznos od 12.000 evra, dok se cena kopija kreće oko 5.000 evra po setu.\nNa iznenađenje carinika, ali i samog vozača, u tovaru se našlo i čak 40 delova karoserije za specijalnu verziju Poršea Panamera 971 ”Mansory”,i to branici, krila, hauba, spojleri, difuzori i brojni drugi delovi. Slikovitije rečeno, nedostaju samo šasija i motor kako bi mogao da se kompletira ceo auto.\nDelove o kojima je reč izrađuje poznata kuća ”Mansory” koja za Porše radi na poboljšanju performansi vozila, pa su modeli sa takvim delovima znatno skuplji od standardnih. Samim tim ugradnja ovakvih delova može višestruko da poveća vrednost automobila, pa je pretpostavka da je to bio motiv za krijumčarenje.\nU tovaru je pored delova za Porše Panameru 971 ”Mansory” i Mercedes G klase, otkrivena i prednja maska za Mercedes GLE, kao i nekoliko ksenonskih farova, sijalica i balasta za ksenonske sijalice za Golf 7 Plus.\nKako je reč o stranom državljaninu, prekršajni postupak je sproveden po hitnoj proceduri, a pravosnažnom presudom Prekršajnog suda u Sremskoj Mitrovici naloženo je da prekršilac plati novčanu kaznu, a propisana je i zaštitna mera trajnog oduzimanja krijumčarene robe.


Od 1. januara 2021. novi uslovi za odlazak u penziju!\nU skladu sa Zakonom o PIO\nOsim osnova za starosnu penziju, osiguranici oba pola mogu to pravo ostvariti sa navršenih 45 godina staža osiguranja, bez obzira na godine života\n22.12.2020. - 11:54h Autor: Tanjug\nRepublički fond za penzijsko i invalidsko osiguranje podseća građane da, u skladu sa Zakonom o PIO, od 1. januara 2021. godine važe novi uslovi za ostvarivanje prava na starosnu i prevremenu starosnu penziju.\nGranica za odlazak u starosnu penziju kod žena pomera se za dva meseca, tako da je uslov za žene u 2021. godini 63 godine i dva meseca života i najmanje 15 godina staža osiguranja. Kod muškaraca i dalje važe isti uslovi – 65 godina života i najmanje 15 godina staža osiguranja, saopštio je PIO fond.\nOsim ovog osnova za starosnu penziju, osiguranici oba pola mogu to pravo ostvariti sa navršenih 45 godina staža osiguranja, bez obzira na godine života.\nZa ostvarivanje prava na prevremenu starosnu penziju, od 1. januara 2021. godine muškarcima će biti potrebno 40 godina staža osiguranja i 59 godina života, a ženama najmanje 39 godina i četiri meseca staža osiguranja i 58 godina i četiri meseca života.\nUkoliko osiguranik želi da ostvari pravo na penziju po uslovima iz 2020. godine, trebalo bi da raskine radni odnos i podnese zahtev u ovoj godini, kako bi pravo na penziju ostvario po uslovima koji važe u ovoj godini. Podnošenje zahteva 1. januara i kasnije podrazumeva primenu uslova koji važe u toj godini.\nDakle, da bi se ostvarilo pravo na penziju po uslovima koji važe u 2020. godini, potrebno je da se najkasnije 30. decembra raskine radni odnos, kako bi se najkasnije 31. decembra podneo zahtev za ostvarivanje prava na penziju.\nPored toga, Fond je građanima omogućio da zahteve za ostvarivanje prava na penziju podnose i elektronskim putem, korišćenjem veb portala e-Šalter, preko adrese esalter.pio.rs. Portalu se može pristupiti i preko sajta Fonda. Na portalu se nalazi i detaljno uputstvo za korišćenje, kao i uslovi koje je neophodno ispuniti da bi se portal mogao koristiti.\nPenzijaNovi uslovi2021ZakonPIOOdlazak u penzijuŽeneMuškarci\nOVE NAOČARE ZA ČITANJE ĆETE OBOŽAVATI DA NOSITE: Lagane, neprimetne, ne pritiskaju glavu, ODUŠEVIĆETE SE!\nNUTRICIONISTA MILICA MIŠČEVIĆ SLADIĆ ZA "L&S": Med i propolis brzo podižu imunitet, a ove namirnice ne kombinujte\nIZAZIVAJU SVAĐU I LJUBOMORNE SU: Ove horoskopske znake imaju najgore svekrve i tašte\n1 SIMPTOM ZA ŽENE U MENOPAUZI JE NAJTEŽI - UKLONITE GA OVOM JEFTINOM NAMIRNICOM: Spas za tegobe u srednjim godinama!


BiH: U toku hapšenja zbog neovlaštene trgovine drogom\nPolicijski službenici Agencije za istrage i zaštitu (SIPA) započeli su rano jutros akciju kodnog naziva "Oskar", u okviru koje je na području Sarajeva, Zvornika i Bihaća u toku hapšenje osam lica zbog neovlaštene trgovine drogom.\nU toku je lišavanje slobode osam lica zbog postojanja osnova sumnje da su počinila krivično djelo organizovani kriminal, u vezi sa krivičnim djelom neovlašteni promet drogama i pretresi objekata na deset lokacija, saopšteno je iz Sipe.\nNavedene aktivnosti realizuju se u saradnji sa policijskim službenicima MUP-a Republike Srpske, MUP-a Kantona Sarajevo i MUP-a Unsko-sanskog kantona.\nLica lišena slobode u okviru ove akcije osumnjičena su da su kao pripadnici organizovane kriminalne grupe kontinuirano, u periodu od juna do decembra 2014. godine, vršila neovlašteni promet heroina i skanka iz BiH u Srbiju radi pribavljanja protivpravne imovinske koristi.\nPolicijski službenici Sipe, u saradnji sa pripadnicima Obavještajno-bezbjednosne agencije BiH, MUP-a Srbije i MUP-a Tuzlanskog kantona, proveli su višemjesečnu složenu kriminalističku istragu.\nNakon utvrđivanja potrebnih činjenica i potvrđivanja osnova sumnje, na prijedlog Sipe, Sud i Tužilaštvo BiH izdali su naredbe za pretrese i lišenja slobode koja se danas realiziruju.


Inspirisana voljenim tonikom Calendula Herbal-Extract Toner, naša učinkovita, lagana vodena krema formulisana je pomoću koncentrisanog seruma nevena obogaćenog ekstraktom cvetova nevena i stotinama sitnih čestica latica nevena. Nakon primene ova jedinstvena, lagana hidratantna krema pruža eksploziju umirujuće hidratacije za svežu, blistavu kožu.\nVidljivo ujednačava ten kože i pojačava njenu blistavost nakon samo jedne nedelje korišćenja\nPomaže popraviti neujednačenu teksturu, kožu bez sjaja i suve duboke bore\nNaš Serum Nevena je obogaćen našim najvećim koncentratima Nevenovog Cvetnog Ekstrakta i sa stotinama mikronizovanih Latica Nevena. U okviru naše formule, poznato je da pruža dugotrajnu, kontinuiranu zalihu vitalnih jedinjenja kako bi se umirila nelagodnost.\nNaneti vodenu kremu nakon gela za čišćenje, tonika i seruma\nČistim vrhovima prstiju umasirati količinu kreme veličine zrna graška u kožu\nNežno utapkati višak seruma\nIzbegavati dodir s očima\nU slučaju dodira s očima, odmah isprati vodom\nMože se upotrebljavati ujutro i uveče\nZa kožu nežnu poput latice isprobajte naše proizvode iz kolekcije Calendula, uključujući penasti proizvod za dubinsko čišćenje i pranje lica, Calendula toner koji ne sadrži alkohol te hidratantnu i umirujuću masku za lice\nUnutar svake Calendula Serum-Infused Water Cream kreme za lice nalaze se stotine sitnih latica nevena. Svaka pojedinačna latica ima 5 komponenti za smanjenje osećaja nelagodnosti na koži. Naša formula, upravo zahvaljujući ovim komponentama, pomaže koži da se odupre ranim znakovima starenja kože, uključujući neujednačenu teksturu, beživotan izgled i fine linije. Kako bismo omogućili njihovo maksimalno oslobađanje, naše se latice nevena se izlažu visokoj temperaturi pre nego što se dodaju u kremu.\nVodene kreme su lagane gel kreme sa jedinstvenom formulacijom i hidratantnim svojstvima. Kiehl’sova krema teksture nalik vodi je jedinstveno je razvijena da "smestii" naš koncentrovani serum od nevena unutar vodene faze formule. Nakon nanošenja, naš nevenov serum se pretvara u nalet vodene svežine i isporučuje koži stotine mikronizovanih latica nevena i našu najveću koncentraicju ekstrakta nevena pravo na kožu.\nIskusite prednosti korišćenja naših proizvoda na bazi nevena.\nOtkrijte benfite nevena za Vašu kožu. SAZNAJTE VIŠE\nUmirujući tonik bez alkohola obogaćen laticama nevena.


Vesti online / Scena / Film / Putujući bioskop u mestima širom Kosova i Metohije\nDom kulture Gračanica organizovao je putujući bioskop u mestima širom Kosova i Metohije, a tamošnja publika može da vidi filmove zahvaljujući mobilnom DSP-u koji je Jugoslovenska kinoteka početkom ove godine ustupila toj ustanovi kulture.\nProjekcije se održavaju od najizolovanijih metohijskih sredina do severa Kosova i Metohije, od 24. septembra do 5. oktobra.\nNa programu su animirani film za decu "Mali veseljak-brod spasilac" i drama "Život i smrt Džona Gotija" sa Džonom Travoltom u naslovnoj ulozi.\nOvoga puta turneja putujućeg bioskopa obuhvata mesta Ranilug, Donja Gušterica, Goraždevac, Šilovo, Osojane, Prilužje, Velika Hoča, Leposavić, Pasjane i Štrpce.\nDom kulture Gračanica ističe nameru da se u ovim, kao i ostalim sredinama u koje će bioskop doći, vrati publika velikom platnu, aktuelnoj produkciji i vrednoj kulturnoj ponudi.\nUslovi prikazivanja su različiti - od školskih sala, pomoćnih objekata, do prostorija koje koriste domovi kulture.\nZahvaljujući Ministarstvu kulture i informisanja i Jugoslovenskoj kinoteci, Dom kulture je tehnički opremljen da realizuje ove projekcije, ističu predstavnici te ustanove, uz podsećanje da je u prethodnom periodu ove događaje podržavao reditelj Danilo Bećković sa svojim filmovima.\nKinoteka je u januaru ustupila Domu kulture u Gračanici novi mobilni DSP - digitalni filmski projektor sa pratećom opremom koju čine hard disk set, objektiv za projektor i digitalno analogni konvertor.\nTim povodom Protokl o poslovnoj saradnji potpisali su direktor Kinoteke Jugoslav Pantelić i direktor Doma kulture Živojin Rakočević.


Uz pomoć statistike do naplate kvote 2.05 - Sportske novosti\nNaslovna Fudbal H2H Fudbal Uz pomoć statistike do naplate kvote 2.05\nUz pomoć statistike do naplate kvote 2.05\nRetko koji ljubitelj sportske prognoze izbegava igranje Islanđana na golove. Večeras će se od 21:15 po našem vremenu sastati Kopavogur i Hafnarfjordur u okviru poslednje utakmice 13. kola prvog ranga islandskog fudbala. Interesantno je to da smo na poslednjih 6 utakmica između ova dva rivala videli isti opseg golova, a tip “2-3” se večeras plaća itekako dobrom kvotom 2.05.\nNaravno, treba imati u vidu to da je u pitanju čista statistika, ali treba obratiti pažnju i na to da u proseku na ligaškim utakmicama Kopavogur-a viđamo 2.6 golova po susretu, dok na prvenstvenim utakmicama Hafnarfjordur-a viđamo 3 gola po utakmici, u proseku.\n27.04.19 PEP Hafnarfjordur Kopavogur 2 : 0\n23.11.18 CF Kopavogur Hafnarfjordur 2 : 1\n23.02.18 CUP Kopavogur Hafnarfjordur 1 : 1\n19.01.18 FC Kopavogur Hafnarfjordur 2 : 1\n03.06.15 CUP Hafnarfjordur Kopavogur 2 : 1\n17.02.15 CUP Kopavogur Hafnarfjordur 2 : 1\nPrethodni tekstOd njih ne očekujemo goleadu!\nSledeći tekstGde danas „idu“ uplate – 22. jul 2019.\nNBA odustni i upitni igrači (11. Decembar)


Tesan poraz SCG od Argentine, Španija rival u osmini finala\nKošarkaška reprezentacija Srbije i Crne Gore doživela je i treći poraz na Svetskom prvenstvu u Japanu, ovog puta u duelu sa zvaničnim olimpijskim prvacima Argentincima – 83:79 (22:21, 18:20, 21:25, 22:13). "Plavi" završavaju prvu fazu takmičenja na četvrtom mestu u grupi "A" i u osmini finala igraće protiv Španije, prvoplasirane ekipe iz grupe "B". Taj meč planiran je za subotu u Saitami, u 10 sati ujutro po srednje-evropskom vremenu.\nPočetak utakmice SCG – Argentina protekao je u blagoj prednosti favorizovanih Južnoamerikanaca, koji su vodili sve do polovine drugog "kvotera", najviše devet razlike. "Plavi" tada preuzimaju vođstvo, koje su držali do polovine poslednjeg perioda, maksimalno 48:40 u trećoj četvrtini. Argentince je u život vratio Karlos Delfino uzastopnim trojkama u poslednjem "kvoteru", a Argentina je do petog trijumfa, koji im je ovog puta značio samo zbog prestiža, stigla zahvaljujući greškama "plavih" u samoj završnici.\nNajbolji pojedinac u pobedničkom timu bio je Luis Skola sa 22 poena, 13 skokova i 5 asistencija, Delfino je završio sa 14, Đinobili sa 13, a Sančes sa 9 poena, 10 asistencija i 5 skokova. Najefikasniji među izabranicima Dragana Šakote bili su Igor Rakočević sa 25 poena i Darko Miličić, koji je uz 24 koša imao i 12 skokova.\nSelektor "plavih" bio je zadovoljan igrom svog tima, ali je takođe izrazio nezadovoljstvo suđenjem.\n"Čestitam momcima na četvrtoj dobro odigranoj utakmici zaredom. Zadovoljan sam, jer su dali sve od sebe. Ponovo smo izgubili u tesnoj završnici. Došlo je sigurno do zamora posle pet odigranih utakmica, jer ipak ima igrača, koji su bili opterećeni velikom minutažom. Međutim, posle ovoga sa Argentinom, definitivno prigovaram na način suđenja, koji smeta ne samo meni, nego iz razgovora sa ostalim selektorima vidim da i njima ništa nije jasno. U ovoj završnici, ko se bolje snađe i tuče taj pobeđuje. Taj takozvani 'handchecking', koji smo davno usvojili da ga više nema, sada ponovo postoji i u uslovima bolje tuče, uz očigledan kvalitet, oni su se bolje snašli", zaključio je Šakota.\nEvo i svih parova osmine finala Svetskog prvenstva u Japanu.\nArgentina - Novi Zeland (03.00)\nTurska - Slovenija (06.00)\nŠpanija - Srbija i Crna Gora (10.00)\nItalija - Litvanija (13.00)\nGrčka - Kina (03.00)\nFrancuska - Angola (06.00)\nSAD - Australija (10.00)\nNemačka - Nigerija (13.00)\nU slučaju da SCG iznenadi Španiju, u utorak, u četvrtfinalu, igrala bi protiv pobednika meča Italija – Litvanija.\nPosetite našu stranicu posvećenu Svetskom prvenstvu u košarci


Amerikanci ometaju operaciju iračke vojske protiv terorista DAIŠ-a - SAHAR Balkan\nAmerikanci ometaju operaciju iračke vojske protiv terorista DAIŠ-a\nSep 12, 2019 09:13 Europe/Sarajevo\nViši irački sigurnosni izvor govori o tome kako Sjedinjene Američke Države ometaju napade na položaje DAIŠ-a, koji se nalaze na planinama istočnog Iraka.\nIrački sigurnosni izvor rekao je da se američke vojne i sigurnosne snage suprotstavljaju iračkoj antiterorističkoj operaciji, te blokiraju inicijativu iračkih snaga na jugozapadu Kirkuka.\nNovinska agencija Al-Malumah izvještava da američke snage, smještene u sjedištu zapovjedništva iračke 14. brigade, u području Al-Zab, jugozapadno od Kirkuka, sprečavaju kopnene i zračne napade na uporišta DAIŠ-a.\nOvaj informativni izvor tvrdi da će američka komanda na tom području spriječiti prebacivanje trupa između različitih iračkih brigada, ukoliko se oni ne dogovore, a američka je vojska postala glavni donositelj odluka na tom području.\nPrema izvještaju, Amerikanci su također pozvali zapovjednike brigade da najprije objelodane planove i operacije njima, pa se vojni časnici i zapovjednici jako žale na američke snage koje se miješaju u njihove odluke i operacije.\nOva prljava američka miješanja su razlog što se odlaže čišćenje okolnih planina od terorista DAIŠ-a.


Arapi žele samo srpske oranice\nAktuelno / Štampa / Arapi žele samo srpske oranice\nObjavljeno 11.11.2013. na Danas\nDatum: 11.11.2013.Izvor: Danas\nZvona koja su najavljivala velika ulaganja kompanije Al Dahra iz Ujedinjenih Arapskih Emirata u srpski agrar, a koja su podrazumevala kupovinu osam poljoprivrednih kombinata, kao da su sasvim utihnula. Zašto, odgovor na to pitanje niko od zvaničnika nema, ili ne želi da ga ponudi javnosti.\nDa stvari ne idu u, za većinu aktera ove priče, željenom pravcu govori i podatak da prilikom nedavne posete državne delegacije Srbije Abu Dabiju nije bilo ni reči o Predugovoru koji je još u januaru potpisao bivši ministar finansija i privrede Mlađan Dinkić. Tim dokumentom precizirano je da će Al Dahra investirati oko 200 miliona evra, od čega bi 100 miliona evra bilo uloženo u izgradnju sistema za navodnjavanje i nabavku savremene opreme. Predviđeno je i formiranje zajedničke kompanije koja bi u registar Agencije za privredne registre bila upisana pod imenom Al Dahra Srbija i u kojoj bi, ulogom od 100 miliona evra, partner iz UAE stekao 80 odsto udela, dok bi u vlasništvu države Srbije bilo 20 odsto kapitala. Poseban oblik saradnje uspostavlja se sa Ministarstvom odbrane Srbije u vezi sa korišćenjem Vojne ustanove Morović, reč je o gazdovanju sa 3.664 hektara u posedu VU Karađorđevo. Saradnja je oročena na 30 godina, a biće plaćana sa 20 odsto prinosa.\nPredmet kupoprodaje je i imovina osam poljoprivrednih kombinata. Na tom spisku našli su se: Poljoprivredna korporacija Beograd u Padinskoj Skeli (prodaje se samo poljoprivredno zemljište Preduzeća 7. juli), Agrobačka u Baču, Bratstvo jedinstvo u Neuzini, „Dragan Marković“ u Obrenovcu, Jadran u Novoj Gajdobri, Mladi borac u Sonti, Omoljica u Omoljici i Vojvodina u Starčevu, čiji zaposleni, koji su preživeli svu golgotu neuspešnih privatizacija, očekuju mnogo od ovog aranžmana. Članom 16 Predugovora predviđeno je da se obave razgovori sa zaposlenima, ali se precizira i to da će biti preuzeti samo oni koji zadovoljavaju kriterijume. U toj klauzuli, između ostalog, treba tražiti razloge za strah da Arapi, zapravo, ne žele da kupe ništa drugo osim zemljišta i da ih ništa od objekata poput farmi, pekara, silosa… ne zanima. Baš kao što im nije stalo ni do radnika zaposlenih u kombinatima. To, praktično, znači da nije reč o prodaji poljoprivrednog preduzeća, kako je ova priča predstavljena u javnosti, već isključivo o prodaji zemljišta. U tom slučaju bi Emiraćani, koji su ponudili 12.000 evra za hektar zemlje prve klase u poljoprivrednim preduzećima, bili na velikom dobitku i to uprkos činjenici što srpska strana nije prikazala pravu strukturu kvaliteta zemljišta koje se ne može u svim slučajevima kategorisati kao prvoklasno. Tako recimo na području Pančeva hektar zemljišta obračunava se po ceni od 10.000 evra, što znači da Omoljica obračunski vredi oko 11 miliona evra, a Starčevo nepunih šest miliona evra. Ista cena hektara navedena je i za poljoprivredna gazdinstva u Obrenovcu, Baču, Neuzini, Novoj Gajdobri i Sonti, a jedino se hektari Poljoprivredne korporacije Beograd obračunavaju po 12.000 evra.\nUvidom u Predugovor može se zaključiti da su predviđena još dva načina saradnje. Precizirano je, naime, da će nova kompanija zakupiti, na 30 godina, od Ministarstva poljoprivrede 2.982 hektara državnih oranica. U prvih deset godina garantuje se cena zakupa od 250 evra, a posle toga moći će da bude korigovana do maksimalnih 370 evra po hektaru. Ako, međutim, poslušamo glas stručne javnosti, onda ćemo se suočiti sa upozorenjem da je reč o zakupu koji nije u skladu sa Zakonom o poljoprivrednom zemljištu, kojim je precizirano da se zemljište može ponuditi u zakup najduže na 20 godina.\n– Sporan momenat je i to što paori u Vojvodini imaju pravo na zakup državnog zemljišta koje je bilo u posedu poljoprivrednih preduzeća sa tog područja, dok su poljoprivrednici iz centralne Srbije uskraćeni za pravo zakupa državnih oranica koje su koristila poljoprivredna gazdinstva u Surčinu i Obrenovcu – kaže Miladin Ševarlić, profesor Poljoprivrednog fakulteta u Beogradu.\nUz opasku da ne bi trebalo prihvatati aranžmane kojima se ugrožavaju nacionalni interesi, Ševarlić podseća da građani Srbije raspolažu sa više od 8,5 milijardi evra devizne štednje, uglavnom u filijalama inostranih banaka, dok se još oko 3,5 milijardi evra nalazi u „u slamaricama“. On postavlja pitanje zašto se ne aktiviraju ti potencijali. „Zašto neko ko raspolaže kapitalom ne bi uložio novac u izgradnju kargo centra u Surčinu i od toga ubirao prihod veći od bankarskih kamata na štedne depozite“, konstatuje Ševarlić.\nPrema oceni Radoslava Čolića, potpredsednika Granskog sindikata PUT (prehrana, ugostiteljstvo i turizam) UGS Nezavisnost, zaduženog za poljoprivredu i vodoprivredu, aranžman sa Al Dahrom predstavlja najveći poraz države Srbije, čija vlast izlaz iz teške situacije vidi u prodaji sopstvene teritorije.\n– Nesporno je da Al Dahra raspolaže ogromnim kapitalom, ali je teško prihvatiti činjenicu da ta kompanija očekuje od države Srbije da dobije 25.000 hektara zemlje „na belo“. To znači da svaki ar zemlje koji uzimaju bude, u imovinsko-pravnom smislu, „čist“. Predstavnici te kompanije javno govore da tamo gde nisu poželjni neće ni doći. Ako kroz prizmu kombinata „Dragan Marković“, koji je takođe na spisku za prodaju, pogledamo ovaj aranžman, onda ćemo videti da je država odlučila da proda imovinu tog kombinata iz dva dela, pri čemu su onaj deo koji hoće da uzme Al Dahra krstili društvenom imovinom. Ja pitam predstavnike vlasti čija je ta društvena imovina kad takav vid imovine više ne postoji. Ilustracije radi, „Dragan Marković“ je od sredine 2012. godine podržavljeno preduzeće, što znači da je država izvršila prenos prava vlasništva na delu imovine i tako postala vlasnik 71 odsto kapitala – ističe Čolić.\nNaš sagovornik ukazuje na to da je Predugovorom loše regulisano pitanje socijalnog programa „jer Al Dahru ne interesuje sudbina nijednog radnika“. Nezvanično se može čuti, tvrdi Čolić, da su Arapi napravili neki tajni dogovor sa Miodragom Kostićem, čija bi kompanija bila angažovana na obradi zemljišta, a ta usluga bi koštala mnogo manje nego da se izmiruju obaveze prema radnicima sada zaposlenim u kombinatima. Čolić se ne slaže ni sa konstatacijom, izrečenom na jednom od zasedanja Skupštine Srbije, da se prodaju „trula“ preduzeća.\n– Donekle se i može razumeti razmišljanje direktora kombinata „Dragan Marković“, koji bi ovom transakcijom ostao bez 1.253 hektara zemljišta, ali bi rešio problem nagomilanih dugova, s obzirom na to da država, kad je preuzela 71 odsto udela u tom kombinatu, nije preuzela i dugovanja. Takođe, možda na prvi pogled zvuči nelogično da se ljutimo zbog prodaje 25.000 hektara obradive zemlje kad raspolažemo sa više od četiri miliona hektara oranica, ali problem je u tome što se otuđuje resurs koji nikako ne bi smeo da bude predmet trgovine sa strancima – upozorava Čolić.\nPosebnu pažnju izazvale su najave da je partner iz UAE veoma zainteresovan za ulaganja u irigacione sisteme kojima je pokriveno oko 150.000 hektara obradivih površina, ali se navodnjava tek oko 40.000 hektara. Procenjuje se da bi optimalno bilo da se navodnjava oko 500.000 hektara, a novim ulaganjima stvorila bi se mogućnost da se sistemima za navodnjavanje pokrije bar još 14.000 hektara. Procene su takođe da bi se ta ulaganja isplatila već za tri do pet godina.\n– Kad je reč o ulaganjima u sisteme za navodnjavanje, u Al Dahri su dobro procenili gde bi mogla da se napravi mreža kanala kako bi se pokrile sve kupljene površine. Ali, zar mi nismo mogli sami da uložimo u te sisteme, koji inače postoje ali se ne koriste, utoliko pre što bi nam se te investicije brzo vratile. Sve to ukazuje na činjenicu da u Srbiji ne postoji dugoročna strategija razvoja poljoprivrede i zato plaćamo tako visoku cenu – zaključuje Čolić.\nSpekuliše se takođe da se zemljište nudi Arapima kao zalog za kredit koji ćemo dobiti od njih, ali se istovremeno zamera predstavnicima Vlade Srbije na tome što su sa Al Dahrom sklopili međudržavni ugovor, čime je izbegnut proces javnog nadmetanja. Domaća javnost pita se da li bi naši partneri iz UAE bili spremni da ponude Srbiji i jednu bušotinu nafte bez javnog nadmetanja, s obzirom na to da su plodne oranice za nas prirodni resurs baš kao što je nafta za Arape. I gotovi svi se slažu da bi ovaj aranžman trebalo da pretrpi korekcije samo što niko od predstavnika vlasti nije spreman da taj vruć krompir uzme u ruke i da ga pruži narodu, uz priznanje da činjenično stanje na terenu nije korektno prikazano.


Windows više nije najugroženiji operativni sistem na svetu – Android Market\nWindows više nije najugroženiji operativni sistem na svetu\nFebruary 23, 2015 February 23, 2015 - by android - 1 Comment\nTokom godina, Windows je konstantno bio na udaru sigurnosnih eksperata zbog ocena da nije dovoljno siguran, kao i da ima veliki broj nezakrpljenih ranjivosti. Međutim, poslednjih godina Microsoft se ozbiljno pozabavio sigurnosnim problemima koje je Windows imao, lansirao je pravovremene ispravke kako bi zaštitio korisnike od pretnji, a ovo je rezultiralo ispadanjem Windowsa sa liste “Top 3” najugroženijih operativnih sistema.\nS druge strane, Apple desktop i mobilni operativni sistemi su doživeli rast sigurnosnih pretnji, a poslednji GFI izveštaj otkriva da najveći broj pretnji spada među veće ili srednje pretnje. Apple sisteme prati Linux kernel, koji je takođe među tri najranjivija, a ovo se pripisuje nekim visokoprofilnim pretnjama, kao što su OpenSSl i Shellshock, otkrivenim poslednjih godina.\nKada su aplikacije u pitanju, listom dominira Adobe softver i drugi browser pluginovi. Očekuje se da bi Microsoftov dolazeći operativni sistem, Windows 10, dodatno mogao smanjiti otvorenu ugroženost platforme, a novi Spartan browser bi takođe mogao uticati na poboljšanu sigurnost. Kada je Apple u pitanju, navodi se da bi kompanija trebalo da brže da prihvata sigurnosne probleme svojih platformi, te da ažurnije objavljuje ispravke kako bi se izbegle veće posledice po korisnike.\nTaggedAppleMicrosoftOperativni sistemWindows OS\nPrevious Article Android malware koji vas špijunira čak i kada je uređaj ugašen\nNext Article Otkrivena i cena HTC One M9 telefona\nOne Comment on “Windows više nije najugroženiji operativni sistem na svetu”\nStvarno netreba nista komentarisati ostajem na Androidu a win i simbian neka se zagrle


Postavljena zaštitna ograda u Loznici pored dve škole – Lajk.rs ✅\nLOZNICA – Pored lozničke Tehničke škole i Srednje škole “Sveti Sava” u centru grada kao i pored OŠ “Vuk Karadžić”, na šabačkom putu postavljene su zaštitne ograde koje dele trotoar od saobraćajnica.\nPrema rečima Ljubinka Đokića, pomoćnik gradonačelnika, ovim ogradama pojačava se bezbednost učenika, a sve ono što tome doprinosi za grad nije skupo.\nGradska uprava najavila je da će zaštitne ograde biti pored lozničkih škola koje se nalaze u blizini frekventnih saobraćajnica, pa je pored dve srednje postavila jednu od sedamdesetak metara, a osnovne oko sto. Slična će biti i pored Ekonomske srednje škole koja se takođe nalazi na Trgu Jovana Cvijića\ngde je vrlo gust saobraćaj.\nfoto: T. IlićOve ograde onemogućavaju učenike da ulicu prelaze gde im padne na pamet, što mnogi redovno čine, već ih usmeravaju ka najbližim pešačkim prelazima. Loznica je ranije finansirala instaliranje video-nadzora u svim školama, školska dvorišta su osvetljena, ograđena, pored njih su elektronski portali koji upozoravaju vozače da smanje brzinu jer su u zoni škole, dva se nalaze kod škole u Kozjaku i OŠ “Vuk Karadžić” kod koje su odnedavno i dva “ležeća policajca”.\nĐokić kaže da će uskoro biti raspisan javni poziv za postavljanje video nadzora u srednjoškolskom parku, a projektno rešenje predviđa da kamere osim parka, gde je najviše srednjoškolaca, “pokrivaju” i saobraćajnice koja ga okružuju.\n– Video nadzor je instaliran pre dvanaest godina na tom mestu, ali pojedine kamere više ne funkcionišu. Sada želimo da postavimo novi, ali ne samo ovde već da kamera ima i u užem i širem delu Loznice tako da postepeno povećavamo njihov broj da ih bude i više od stotinu – kazao je on.\nInače, u planu je i postavljanje semafora kod Muzeja Jadra i Ekonomske škole što će dodatno povećati bezbednost učenika, ali i svih ostalih učesnika u saobraćaju u ovom delu grada.\nMINISTAR VULIN U OŠ DESPOT STEFAN LAZAREVIĆ Usporite…\nŽILET OGRADA Poljska i Litvanija se brane od migranata\nJOVANA JEREMIĆ UGOSTILA ZAŠTITNA LICA "ZADRUGE" Nova…\nCategories Vesti Tags dve, Loznici, ograda, pored, Postavljena, škole, zaštitna Post navigation


NM Advokati i NM Advokati Regional - Služba ljudskih resursa\nSlužba ljudskih resursa predstavlja posebno odeljenje u okviru NM Advokata i NM Advokata Regional, koja omogućava postizanje najboljih i najoptimalnijih uslova za obavljanje profesionalne delatnosti.\nOvo nam je posebno važno jer nam je bitno da naši klijenti budu maksimalno zadovoljni i da u vremenskom okviru koji je realan ostvare svoja prava preko naše kancelarije za unutrašnji i/ili inostrani posao.\nTemelje svoje posvećenosti klijentima, gradimo iz našeg rada i naše unutrašnje organizacije koja je zasnovana na najkvalitetnijim uslovima rada, inovaciji, najnovijim tehnologijama, praćenju rezultata i načina rada kancelarije kao celine i svakog zaposlenog ponaosob.\nU navedenom smislu odeljenje ljudskih resursa predstavlja organizacioni deo kancelarije koji na ravnopravnim osnovima radi i sarađuje sa svim drugim odeljenjima koja obavljaju uskostručnu delatnost u poslu NM Advokata i NM Advokati Regional.\nSvi koraci selekcije, odabira kandidata za posao se obavljaju u odeljenju ljudskih resursa. Poslovi profesionalne obuke, evaluacije, obuke u delu najvažnijih vrednosti posla, vremenskih okvira i praćenja usklađenosti vremenskih okvira obavljaju se u službi ljudskih resursa.\nPitanje procedura, procesa rada, bliže unutrašnje organizacije takođe su deo posla koji na najvišim usvojenim standardima struke obavlja služba ljudskih resursa NM Advokati i NM Advokati Regional.\nUčešće i praćenje najnovijih načina rada u okviru svetske advokature obavlja se najpre kroz službu ljudskih resursa, a potom se u koordinaciji sa drugim i ostalim službama i odeljenjima u NM Advokati i NM Advokati Regional takvi poslovi i sprovode u i kroz rad naše kancelarije koja je ove godine nagrađena za svoj rad na najvišem nivou koji je prepoznat u Svetu.\nDrago nam je da našim klijentima možemo pružiti temeljne i jake osnove moderne i čvrste advokature koje je prepoznata u Svetu i koja se zasniva na međusobnom poverenju i međusobnom uvažavanju.


Holandija - Sportske.net\n31. may 2012. | 19:55 | Izvor: Sportske.net\n1. Marten Stekelenburg\n12. Mišel Vorm\n2. Gregori Van der Vil\n3. Džon Heitinga\n4. Joris Matijsen\n5. Vilfred Buma\n13. Ron Flar\n15. Džetro Viljems\n21. Kalid Bularuž\n6. Mark Van Bomel\n8. Najdžel De Jong\n11. Arjen Roben\n14. Stijn Šars\n17. Kevin Strotman\n23. Rafael Van der Vart\n7. Dirk Kujt\n9. Klas Jan Huntelar\n16. Robin Van Persi\n18. Luk de Jong\n19. Lusijano Narsing\n20. Ibrahim Afelaj\nHolanđani su na svakom turniru jedan od favorita i to se neće promeniti ni u Poljskoj i Ukrajini.\nKao i obično dovode odličan tim i trebalo bi ih očekivati u završnici, mada kada pogledate istoriju, ne i na samom vrhu.\nBert Van Marvijk je imao sjajan turnir u Južnoj Africi, iako ih mnogi nisu očekivali u završnici, a njihov fudbalski brend je nepromenjen. Stil igre je uglavnom isti, mada formacija varira, pre svega da bi se uklopio Ves Snajder.\nBili su surovi u kvalifikacijama i svakako, ako pogledate ostale učesnike, Oranje su uz rame Špancima i Nemcima. Naravno da nismo izmislili rupu u saksiji, ali to nije najčešće bilo dovoljno da se okite peharom na poslednjim takmičenjima.\nAko ih budete videli kako izvode penale, očekujte da se spakuju na kraju lutrije, na pet od poslednjih šest velikih takmičenja Holandija je pala sa bele tačke.\nU odnosu na tim iz Južne Afrike, nije se puno promenilo, imaju zaista pregršt rešenja u napadu i veznom redu, odbrana nije toliko jaka, a njihovu javnost brine i to što Martin Stekelenburg nije imao dobru sezonu na golu Rome.\nJedina titula koju je Holandija osvojila je ona evropska, iz 1988. kada su na neprijateljskom tlu u Nemačkoj matirali Ruse u finalu, tim od koga su izgubili na startu šampionata.\nFinale će naravno ostati upamćeno po golčini Marka Van Bastena, a ova sjajna generacija nije uspela da osvoji ništa više, na Mondijalu su naleteli na Nemce, na sledećem EP 1992. izgubili su na penale.\nTako su počele njihove muke, nekako su polufinale na EP, ali i penali zla kob Holanđana koji su naravno tri puta igrali za titulu prvaka sveta i nikada je nisu osvojili.\nNjihova istorija je naravno ona u poslednjih 40 godina, od Krojfa naovamo, a zanimljivo da od njegovog vremena jedino nisu igrali 1984. a da su jedini put ispali u grupi četiri godine ranije.\nPolufinala su se ređala u Beogradu 1976. 1996. 2000. 2004. na prošlom šampionatu su ih šokirali Rusi u četvrtfinalu, pogađate, na penale.\nNe postoji reprezentacija na svetu u odnosu na koju su Holanđani inferiorni, ali ni tim koji je izgubio toliko mečeva kada je bilo stvarno važno.\nPut do EURO 2012.\nReđali su pobede, izgubili su jedine bodove u poslednjem meču, kada ništa nije značilo, protiv Šveđana na „Rasundi“.\nOranje su nanizali pre toga devet pobeda, u kvalifikacijama su pucali iz svih oružja, 37 golova iz 10 mečeva. Naravno 15 od tih pogodaka su završili u mreži San Marina, ali su i za Mađare sačuvali devet plotuna, Šveđanima su dali šest.\nJedino je Moldavija imala recept, dva puta je izgubila sa po 1:0, što bi mogli da upišu u zlatnu knjigu svoje fudbalske istorije.\nKlas Jan Huntelar je postigao čak 12 golova, Kajt i Van Persi su dodali po 6, Snajder i povređeni Afelaj po 3. Huntelar je bio prvi strelac u kvalifikacijama.\nMarvijk je fudbalsku karijeru proveo u holandskoj ligi, nikada nije stigao do velikog kluba, ali je imao lepu karijeru, protiv Jugoslavije je odigrao jedini meč za reprezentaciju 1975. Tada ga je kao nagradu za dobre partije pozvao slavni Rinus Mihels.\nAli u njegovo vreme Holandija je bila jedna od tri najjače reprezentacije na svetu, i jasno da u toj konkurenciji Marvijk nije imao nikakvu šansu.\nKao trener se dokazivao u Fortuni, klub iz Sitarda je doveo u finale holandskog kupa, što mu je donelo poziv Fejenorda. Sa ovim klubom je osvojio kup UEFA, radio je zatim u Dortmundu, pa se vratio u Fejenord, osvojio još jedan kup.\nPosle EP 2008. nasledio je Van Bastena, plasman u finale Mondijala mu je doneo ugovor do 2016. godine, pa je jasno da će se dugo zadržati na klupi Oranje.


Pročitajte spisak zdravstvenih ustanova u KS koje imaju verificiranu medicinsku opremu – Gluporije\nPotvrđeno: Operativni zahvat djevojčice Džene nije imao karakter hitnog!\nJedina laboratorija ovlaštena za verifikaciju aparata za mjerenje kompanija Verlab objavila je spisak zdravstvenih ustanova u Kantonu Sarajevu koje su u skladu sa zakonom izvršile verifikaciju svoje medicinske opreme.\nMinistar zdravstva KS Haris Vranić tražio je spisak koje su ustanove u skladu sa zakonom izvršile verifikaciju medicinske opreme.\nKako je vidljivo na spisku se ne nalazi ni jedna zdravstvena ustanova koja je radila operaciju djevojčici Dženi Gadžun a koja je preminula jučer nakon komplikacija. Ni stomatolaška ordinacija Bejtović sa iznajmljenom anesteziološkom Rožajac, niti oftalmološka Halimić na drugoj lokaciji nisu imali verifikovane medicinske uređaje.\nIz Verlaba su prošle sedmice rekli da su stotine puta upozoravali da zdravstvene ustanove rade neverifikovano.\n“Najoštrije osuđujemo sve one koji se u zdravstvu ne pridržavaju definisanih pravila, zakona i Hipokratove zakletve u pristupu pacijentima” , naveli su iz Verlaba.\nTakođer upozoravali su i nadležne inspekcijske organe na zdravstvene ustanove i pojedince koji ne poštuju zakonske odredbe, te svjesno odobravaju rukovanje sa zakonski neispravnom opremom i samim time indirektno ugrožavaju zdravlje pacijenata. Međutim, do danas nisu upoznati sa činjenicom da je izvršen inspekcijski nadzor u svim zdravstvenim ustanovama u Bosni i Hercegovini, prenosi N1.


“Akademija omladinskog preduzentništva” održana u Novom Pazaru | SANA\nHome Vijesti “Akademija omladinskog preduzentništva” održana u Novom Pazaru\n“Akademija omladinskog preduzentništva” održana u Novom Pazaru\n28. 09. 2019. 16:41\nProjekat “Akademija omladinskog preduzetništva” održan je u Novom Pazaru koji je zasnovan na obučavanju mladih sa ciljem razvijanja preduzetničkih ideja u nerazvijenim opštinama sa teritorije Republike Srbije. Deset timova učesnika, mladih od 19 do 30 godina, proći će kroz ovaj tromjesečni intenzivni program koji će im omogućiti da razviju svoju početničku ideju, od nje naprave biznis plan, pripreme poslovne prijedloge za njenu implementaciju i predstave je stručnom žiriju.\nOdabrani timovi će učestvovati u petodnevnoj Akademiji koja će se održati u nekom od planinskih odmarališta u Srbiji. Ovde će učesnici proći kroz intenzivan program obuke, koji će se sastojati od 3 dnevna predavanja, radionica, razgovora sa mentorima i vežbe „speed dating“ sa potencijalnim investitorima.\nOmladina iz Novog Pazara je osjetila potrebu da bude dio ovog projekta a kako kažu, sve sa ciljem poboljšanja i unapređenja njih samih a kasnije i zajednice.\nNakon povratka kućama, svi timovi imaće dodatnih mesec dana za razvoj svoje ideje i dostavljanje detaljnog biznis plana, zasnovanog na predavanjima i instrukcijama stečenim na Akademiji. Od deset timova, biće odabrano najbonjih pet, na osnovu biznis planova, koji će biti pozvani na ceremoniju zatvaranja u Nišu.\nProjekat se sprovodi uz podršku Ministarstva omladine i sporta i Ambasade Kraljevine Danske.\nPrevious articleDan otvorenih vrata stambeno-poslovnog objekta “DRUM”\nNext articleDelegacija SPP-a na obilježavanju Dana Bosnjaka u Sarajevu


Velikog praska nije bilo: Univerzum se prostire bezgranično u prošlost?\nSama pomisao da je univerzum star 13.8 milijardi godina je sama po sebi fascinantna, međutim, istraživači sada smatraju da se univerzum prostire bezgranično u prošlost i da ne poseduje jednu jedinu tačku iz koje je sve poteklo.\nMars: Kjuriositi pronašao dokaze o postojanju slatkovodnog jezera?\nMinerali koje je identifikovao rover Kjurioziti na Marsu sugerišu da se na tom mestu nekada nalazilo jezero slabog saliniteta i neutralne pH vrednosti, a to su uslovi pogodni za razvoj života, saopštili su naučnici.\nOdlična Hepgudova knjiga iz 1966. za svakoga bi mogla biti polazišna tačka pri istraživanjima, a naročito za skeptike koji su uvereni kako je sve što službena nauka govori i tumači istinito. Ovo je neosporan dokaz kako su, na neki nepoznat način, još za vreme Kolumba poznavali izgled Amerike i Antarktika bez leda iako tako nešto jednostavno nisu smeli znati.\nUskoro bi mogli da ostanemo bez neke hrane i pića koje veoma volimo\nNe prođe dan, a da ne pročitamo barem jednu priču o neodrživom pritisku koji vršimo na naše prirodne resurse. I dok mnogi uglavnom govore o nafti, pitkoj vodi i uglju, mogao bi vas iznenaditi podatak da bismo mogli ostati i bez još nekih stvari koje veoma volimo.\nSrušene sve teorije: Pronađena crna rupa koja je neverovatno svetla i puna energije!\nNeverovatno otkriće. Naučnici su pronašli crnu rupu koja je neverovatno svetla i puna energije, što ruši sve postojeće teorije.\nGovornica kao akvarijum\nJavne govornice u Japanu su prevazidjene zbog mobilnih telefona pa su ih pretvorili u fenomenalne akvarijume.


Stejt department: „Severni tok 2“ je pretnja za američke prioritete - Sputnjik Srbija\n01:21 06 Jul 2020\n21:27 05.11.2019 Preuzmite kraći link\nVisoki predstavnik je rekao da se stav Vašingtona o gasovodu nije promenio. Sjedinjene Američke Države se zalažu za energetsku bezbednost saveznika i partnera, a gasovod tome protivreči.\n„’Severni tok 2‘ dovodi u pitanje ovaj prioritet, čineći evropske zemlje i naše partnere više zavisnim od jednog izvora energije“, rekao je on tokom telefonskog brifinga.\n„To nije čisto komercijalni projekat, već politički instrument“, dodao je on.\nŠto se tiče saglasnosti Danske za izgradnju gasovoda, čija je dozvola bila poslednja neophodna za postavljanje cevovoda, predstavnik Stejt departmenta je samo rekao da se Sjedinjene Američke Države pozitivno odnose prema činjenici da je Danska ovo pitanje proučila u okviru „političkog administrativnog procesa“.\n„Pompeo će se tokom posete sastati sa nemačkom kancelarkom Angelom Merkel i ministrima odbrane i finansija“, dodao je predstavnik Stejt departmenta. Prema njegovim rečima, između ostalog će se razgovarati o „nastalim pretnjama“ od Rusije i Irana.\nIstovremeno, Nemačka je više puta naglašavala da gasovod smatra komercijalnim projektom. Norveška i Austrija takođe se aktivno zalažu za izgradnju gasovoda, koji vide kao mogućnost za jačanje evropske energetske bezbednosti.\nRusija je više puta pozivala da se gasovod ne posmatra kao instrument uticaja. Prema rečima predsednika Rusije Vladimira Putina — Moskva se prema ovom projektu odnosi isključivo kao prema ekonomskom projektu.\npretnja, Stejt department, Severni tok 2